**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Σεπτεμβρίου 2025, ημέρα Δευτέρα και ώρα 16.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Κοινωνικής Συνοχής και Οικογένειας «Κοινωνική αντιπαροχή, κοινωνική μίσθωση, τριτεκνική ιδιότητα και άλλες διατάξεις» (4η συνεδρίαση – β΄ ανάγνωση).

Στη συνεδρίαση παρέστησαν η Υπουργός Κοινωνικής Συνοχής και Οικογένειας, κυρία Δόμνα – Μαρία Μιχαηλίδου, η Υφυπουργός Κοινωνικής Συνοχής και Οικογένειας, κυρία Έλενα Ράπτη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Λυτρίβη Ιωάννα, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Θωμαΐδα (Τζίνα), Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπασωτηρίου Σταύρος, Ρουσσόπουλος Θεόδωρος, Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παππάς Πέτρος, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Δάγκα Παρασκευή (Βιβή), Δελής Ιωάννης, Συντυχάκης Εμμανουήλ, Κτενά Αφροδίτη, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Κεφαλά Γεωργία (Τζώρτζια), Μπιμπίλας Σπυρίδων, Ασπιώτης Γεώργιος, Λινού Αθηνά, Μπαράν Μπουρχάν, Παπαδόπουλος Νικόλαος και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, ξεκινάει η συνεδρίαση της Επιτροπής μας με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Κοινωνικής Συνοχής και Οικογένειας «Κοινωνική αντιπαροχή, κοινωνική μίσθωση, τριτεκνική ιδιότητα και άλλες διατάξεις». Είναι η τέταρτη συνεδρίαση, η β΄ ανάγνωση.

Θα δώσουμε 10΄ χρόνο στους Εισηγητές και στους Ειδικούς Αγορητές. Αν κάποιος συνάδελφος βουλευτής θέλει τον λόγο, μπορεί να μας το γνωστοποιήσει για να τον εγγράψουμε στον σχετικό κατάλογο.

Τον λόγο έχει η Εισηγήτρια της Πλειοψηφίας, κυρία Μαρία Συρεγγέλα.

**ΜΑΡΙΑ ΣΥΡΕΓΓΕΛΑ (Εισηγήτρια της Πλειοψηφίας):** Κυρίες Υπουργοί, κ. Γενικέ Γραμματέα, συνήθως οι πολιτικοί – και αυτό, βέβαια, εγώ, θεωρούσα ότι έπρεπε να ήταν κάτι που εξέφραζε το παρελθόν και όχι το σήμερα και το μέλλον – πέφτουν στην παγίδα τού «άλλα λέω, άλλα κάνω, άλλα εννοώ». Επειδή εδώ, στη συντριπτική πλειοψηφία που βρισκόμαστε στην αίθουσα αυτή, προερχόμαστε από παρατάξεις, οι οποίες έχουν κυβερνήσει στο παρελθόν – και αναφέρομαι, σαφώς, στο ΠΑΣΟΚ και στο ΣΥΡΙΖΑ, φυσικά, στη «Νέα Αριστερά», με τα νυν και με τα πρώην μέλη του ΣΥΡΙΖΑ – πολλές φορές μας «κουνούν το δάχτυλο» για το δημογραφικό. Μας κατηγορούν πολλές φορές για απραγία και, μάλιστα, άκουσα και στην προηγούμενη συζήτηση, εδώ στην Επιτροπή, ότι θα έπρεπε να υπάρχει ειδική Υφυπουργός ή Υπουργός Στέγασης και Κοινωνικής Πολιτικής.

Να τα λέμε αυτά, αλλά να τα λέμε και να τα κάνουμε και όταν είμαστε στις θέσεις ευθύνης, γιατί, όπως είπα και την προηγούμενη φορά, εγώ είδα το 2014 να υπάρχει ένα οργανόγραμμα στο τότε Υπουργείο Εργασίας και Κοινωνικών Υποθέσεων, να υπάρχει ένα Τμήμα Δημογραφίας και Οικογένειας και αμέσως μετά, σε προεδρικό διάταγμα, οργανόγραμμα το 2017 να μην υπάρχει το τμήμα αυτό, σαν να μην υπήρχε ποτέ, σαν να μην ενδιαφερόμαστε ποτέ για τη δημογραφία και την οικογένεια. Άρα, όταν είμαστε, λοιπόν, σε θέσεις ευθύνης από τότε κρινόμαστε και όχι σε αυτά που λέμε αμέσως μετά.

Συνεχίζω τώρα και με το ΣΥΡΙΖΑ, διότι η Εισηγήτρια του ΣΥΡΙΖΑ κατέθεσε μια πρόταση, η οποία είναι της ΠΑΝΣΥΠΟ. Την κατέθεσε στα πρακτικά. Αυτή η πρόταση είναι πρόταση που καταθέτει και ο ΣΥΡΙΖΑ; Θεωρείτε, δηλαδή, ότι αυτή η πρόταση είναι κοστολογημένη και τεκμηριωμένη; Έτσι, μπορείτε να την καταθέσετε και με τροπολογία. Δεν είναι σήμερα εδώ η Εισηγήτρια αυτή τη στιγμή, ελπίζω να έρθει αργότερα και να ενημερωθεί.

Γιατί αυτό δεν το κάνετε; Γιατί αυτή η πρόταση ήταν από το Σύλλογο, η οποία έχει βγει στη δημοσιότητα. Δε χρειαζόταν να κατατεθεί. Την έχουμε δει και σαφώς θεωρώ ότι ο Σύλλογος θα την έχει δώσει υπηρεσιακά και στην ηγεσία του Υπουργείου και αμέσως μετά αυτό θα έχει πάει στα συναρμόδια Υπουργεία.

Περνάω στο ΠΑΣΟΚ, το οποίο άκουσα να καπηλεύεται για μια ακόμη φορά πολιτικές για την άδεια μητρότητας. Η πρώτη φορά που δόθηκε άδεια μητρότητας στις ελεύθερες επαγγελματίες ήταν το Σεπτέμβριο του 2014. Ήταν με συνυπογραφή τότε του κ. Βρούτση, ως τότε Υπουργού και ήταν γύρω στα 200 ευρώ ανά τέσσερις μήνες. Πηγαίνοντας μετά στο Υπουργείο Εργασίας και Κοινωνικών Υποθέσεων, είδαμε ότι ένα πολύ μικρό ποσοστό των γυναικών έπαιρνε αυτό το επίδομα, και τότε με ενέργειες της νυν Υπουργού Οικογένειας και Κοινωνικής Συνοχής, τότε ως Υπουργού Εργασίας και Κοινωνικών Ασφαλίσεων, όπως διαμορφώθηκε, περάσαμε στο να το παίρνουν, άλλα να είναι ακόμα περισσότερα τα λεφτά στον κατώτατο μισθό. Ταυτόχρονα, αυτό έγινε ευρέως γνωστό ώστε όποια γυναίκα να θελήσει να το πάρει, να μπορεί και να έχει τη δυνατότητα.

Άρα, δεν είναι όλα προτάσεις τις οποίες φέρνει το ΠΑΣΟΚ. Το ΠΑΣΟΚ δεν είναι παντού. Αν πραγματικά ενδιαφερόμαστε για το πόρισμα της Διακομματικής Επιτροπής της Βουλής, την Έκθεση που είχαμε τότε όλοι μαζί συνυπογράψει. Εγώ τότε δεν ήμουνα στο Κοινοβούλιο, αλλά οφείλω όμως ως κόμμα το οποίο είχε τότε συνυπογράψει, το 2018, μαζί με τα άλλα κόμματα, θα πρέπει όταν έρχονται αυτά τα θέματα προς ψήφιση στη Βουλή και στα οποία έχουμε συμφωνήσει, τουλάχιστον να τα ψηφίζουμε.

Να μην «πετάμε την μπάλα στην εξέδρα» και να μην μηδενίσουμε τις προσπάθειες που έχουν γίνει. Θα αναφερθώ σε αυτό και στην Ολομέλεια. Ήρθε, λοιπόν, η στιγμή να βρεθούμε όλες και όλοι προ των ευθυνών μας. Ναι, δεν είναι όλα τέλεια. Ναι, δεν υπάρχουν λύσεις εξπρές σε μια ρεαλιστική κοινωνία. Απαιτεί χρόνο, απαιτεί προσπάθεια, απαιτεί αλλαγή της κουλτούρας μας. Για αυτό και χρειάστηκε μεγάλη πολιτική βούληση, την οποία εμείς, ως Νέα Δημοκρατία, τη διαθέτουμε.

Μας κατηγορούσατε ότι διορθώνουμε ένα δικό μας νομοσχέδιο και πραγματικά θα ήθελα να ακούσω να εξηγείτε στον ελληνικό λαό πού ακριβώς είναι το λάθος αυτό. Είναι λάθος ότι ένα νομοσχέδιο, όταν βλέπεις ότι μπορεί να υπάρχει κάποιο θέμα, έρχεσαι να το διορθώσεις αν δεν λειτουργεί σωστά; Εάν βλέπουμε ότι πρέπει να γίνει κάτι καλύτερο, για να μπορέσει το νομοσχέδιο αυτό να υλοποιηθεί, γιατί το θέμα μας δεν είναι μόνο να ψηφίζουμε. Το αμέσως επόμενο θέμα είναι να υλοποιούμε.

Είναι λάθος να βρίσκουμε συνεχώς τρόπους ώστε να ενισχύεται συνέχεια, έστω και σταδιακά, η στεγαστική πολιτική της χώρας μας; Είναι λάθος που εμείς επιλέγουμε να υλοποιήσουμε την Έκθεση αυτή της Διακομματικής Επιτροπής, που νομίζω ότι είναι και επιστημονικά τεκμηριωμένη; Είναι λάθος που κοιτάμε πρώτα να υλοποιήσουμε όσα όλοι εδώ μεταξύ μας είχαμε συμφωνήσει το 2018, αντί να κάνουμε φιέστες και να ανακοινώσουμε διαφορετικές προτάσεις, καινούργιες προτάσεις μόνο και μόνο για να δείξουμε ότι ασκούμε πολιτική;

Εγώ άκουσα και συγκεκριμένα από το ΠΑΣΟΚ ακούω πολλές φορές ότι λέει ότι «δίνετε επιδόματα». Και προχτές ανακοινώσαμε επιδόματα. Με τα επιδόματα μόνο θα λυθεί το δημογραφικό; Κυρίες και κύριοι, δεν έχουμε το περιθώριο να κάνουμε ατελείωτες ασκήσεις επί χάρτου, να μιλάμε περί ανέμων και υδάτων, να αλληλοκατηγορούμαστε για δράση και για αδράνεια. Ο ελληνικός λαός απαιτεί από εμάς συνέπεια και πράξεις και απαιτεί από εμάς εφαρμόσιμα νομοσχέδια. Το παρόν, λοιπόν, νομοσχέδιο είναι και εφαρμόσιμο και μπορεί να φέρει αποτελέσματα.

Ξεκινώ, λοιπόν, με την κοινωνική αντιπαροχή που είναι ένα πολύ σημαντικό εργαλείο για την καταπολέμηση της στεγαστικής κρίσης. Με αυτό τι πετυχαίνουμε; Αξιοποιούμε την περιουσία του Δημοσίου που μέχρι τώρα παραμένει αναξιοποίητη. Αυξάνουμε το απόθεμα διαθέσιμων κατοικιών, που θα είναι ενεργειακές και σύγχρονες. Γιατί άκουσα και αυτό, ότι δεν θα είναι, λέει, ενεργειακές και ότι παρέπεμπε η Εισηγήτρια του ΣΥΡΙΖΑ στη συγκεκριμένη Έκθεση, ότι εκεί, λέει, θα είναι ενεργειακές αν εφαρμόσουμε την Έκθεση αυτή. Ισχύει αυτό, δεν ισχύει; Αυτό πραγματικά θα ήθελα να μας απαντήσουν. Το σημαντικότερο, ένα μεγάλο μέρος των νέων κατοικιών θα αφορά σε κοινωνικό μίσθωμα και θα απευθύνεται κυρίως σε οικονομικά ευάλωτους συμπολίτες μας.

Το νομοσχέδιο αυτό φέρνει επίσης κάτι πολύ σημαντικό, το οποίο ανακοίνωσε και ο Πρωθυπουργός. Είναι μια συνεργασία καίρια μεταξύ του Υπουργείου Κοινωνικής Συνοχής και Οικογένειας και του Υπουργείου Εθνικής Άμυνας. Το 25% των κατοικιών θα καλύπτει τις ανάγκες των στελεχών των Ενόπλων Δυνάμεων, ενώ το υπόλοιπο 75% θα απευθύνεται σε οικογένειες με πολλά παιδιά, σε μονογονεϊκές οικογένειες, σε οικογένειες με άτομα με αναπηρία και σε άλλους ευάλωτους συμπολίτες μας. Αυτό, άλλωστε, είναι, κυρίες και κύριοι, και ο βασικός σκοπός του νομοσχεδίου. Σε αυτό, πραγματικά, γυρίζετε την πλάτη, αν το καταψηφίσετε.

Παράλληλα, το νομοσχέδιο φέρνει και την ισόβια τριτεκνική ιδιότητα και τα δικαιώματα που απορρέουν από αυτή και τους τρίτεκνους γονείς. Τονίζω μάλιστα και σήμερα πως τα δικαιώματα που απορρέουν από αυτή την ιδιότητα επεκτείνονται και στα παιδιά τους μέχρι το 23ο έτος ή το 25ο, εφόσον σπουδάζουν ή υπηρετούν τη θητεία τους, και φυσικά με επιφύλαξη τυχόν ευνοϊκότερης διάταξης, ενώ για άτομα με αναπηρία άνω του 67% τα δικαιώματα διατηρούνται ισοβίως. Είναι ένα βήμα, λοιπόν, πλήρως εναρμονισμένο με τις εξαγγελίες του 2023, αλλά και με την έκθεση του 2018. Ακούσαμε μάλιστα και τους φορείς, οι οποίοι συμφωνούν προς αυτή την κατεύθυνση.

Δεν μπορώ, επίσης, να μην τονίσω και τη σπουδαία σημασία της θέσπισης δομών βραχυχρόνιας φροντίδας για άτομα με αναπηρία. Ακούσαμε και την Υπουργό, την κυρία Μιχαηλίδου, στην πρώτη συνεδρίαση που εξήγησε τα καθημερινά ζητήματα που καλείται να αντιμετωπίσει μια οικογένεια που το ένα της παιδί έχει αναπηρία, αλλά πρέπει να δούμε και τη μεγάλη εικόνα που είναι τα άτομα με αναπηρία, που πρέπει να είναι ισότιμοι συμπολίτες μας και οφείλουμε να τους παρέχουμε ποιοτική φροντίδα, αξιοπρεπείς συνθήκες και ισότιμη κοινωνική ένταξη.

Εκτός, λοιπόν, από αυτές τις τρεις σημαντικές τομές, το παρόν, επίσης, νομοσχέδιο φέρνει δημιουργία Γενικής Διεύθυνσης Δημογραφικής και Στεγαστικής Πολιτικής, τη θεσμοθέτηση ψηφιακής πύλης στεγαστικής πολιτικής, την αναδιάρθρωση του ΟΠΕΚΑ για καλύτερη και ταχύτερη εξυπηρέτηση, τη σύσταση Μητρώου Επιθεωρητών και τη μεταβίβαση εκτάσεων πολύ σημαντικό στο Κέντρο Κοινωνικής Πρόνοιας Περιφέρειας Αττικής για την ενίσχυση των εγκαταστάσεων τόσο της μονάδας προστασίας παιδιού Πεντέλης, αλλά και του παραρτήματος προστασίας παιδιού Αττικής «Η Μητέρα».

Κυρίες και κύριοι συνάδελφοι, κάθε πολιτική προς την επίλυση του δημογραφικού ζητήματος και της στεγαστικής κρίσης πρέπει να μας βρίσκει ενωμένες και ενωμένους. Σήμερα το πρωί ήμουν σε σχολεία που έχουν ενταχθεί στο πρόγραμμα «Μαριέττα Γιαννάκου», στο Αιγάλεω, στο Χαϊδάρι και στην Αγία Βαρβάρα, σε συνοικίες που δεν θεωρούνται πλούσιες και βλέπουμε ότι, όταν υπάρχει συνεργασία ιδιωτικού και δημοσίου τομέα, όλα γίνονται γρήγορα και το όφελος δεν είναι σε εμάς, αλλά είναι στα παιδιά μας, στους πολίτες. Ευχαριστώ πολύ.

**ΑΘΑΝΑΣΙΟΣ ΠΑΠΑΘΑΝΑΣΗΣ (Προεδρεύων της Επιτροπής):** Τον λόγο έχει η κυρία Καζάνη.

**ΑΙΚΑΤΕΡΙΝΗ ΚΑΖΑΝΗ (Εισηγήτριας της Μειοψηφίας):** Ευχαριστώ πολύ, κύριε Πρόεδρε. Κυρία Υπουργέ, κυρίες και κύριοι, βρισκόμαστε στην τέταρτη συνεδρίαση και όμως εξακολουθούμε να έχουμε μπροστά μας ένα κείμενο για το οποίο η Κυβέρνηση αποφεύγει συστηματικά να δώσει διευκρινίσεις. Έτσι, παραμένει ασαφές, αποσπασματικό και χωρίς στρατηγική. Οι τοποθετήσεις των φορέων, οι παρατηρήσεις των κομμάτων, η ίδια η συζήτηση στην Επιτροπή, ανέδειξαν διαρκώς τις ίδιες ελλείψεις. Δεν υπάρχει ούτε συνεκτική στεγαστική πολιτική, ούτε ολοκληρωμένο δημογραφικό σχέδιο, ούτε πραγματική στήριξη στις οικογένειες.

Στο ζήτημα της κοινωνικής κατοικίας η Κυβέρνηση ακολουθεί την ίδια λογική που είδαμε και στο παρελθόν, ιδιωτικοποίηση του προβλήματος, παράδοση της δημόσιας περιουσίας σε εργολάβους, έλλειψη σαφών κανόνων για το δημόσιο όφελος. Εμείς στο ΠΑΣΟΚ έχουμε παρουσιάσει εδώ και μήνες ένα ολοκληρωμένο πρόγραμμα για τη στέγη. Βασικός του άξονας είναι η δημιουργία ενός δημόσιου φορέα κοινωνικής κατοικίας, που θα λειτουργεί με συμμετοχικό χαρακτήρα, θα βρίσκεται υπό δημόσιο έλεγχο και θα έχει αρμοδιότητες διαχείρισης, κατασκευής, ανακαίνισης και εποπτείας. Μόνο έτσι μπορεί να υπάρξει σταθερή στεγαστική πολιτική με συνέχεια, αξιοπιστία και κοινωνικό πρόσημο.

Δεν μπορεί η στέγαση να εξαρτάται από τις διαθέσεις ή τα κέρδη των εργολάβων. Δεν μπορεί να αφήνεται η κοινωνική κατοικία στην τύχη της αγοράς. Αντίθετα, το νομοσχέδιο που συζητάμε σήμερα, περιορίζεται σε αποσπασματικές ρυθμίσεις. Σε μία χώρα όπου οι πολίτες ξοδεύουν το 35% του εισοδήματός τους στη στέγη, η Κυβέρνηση κλειδώνει το ποσοστό των κοινωνικών κατοικιών στο χαμηλό όριο του 30%. Δεν μπορούμε να μιλάμε για πρόοδο με τόσο χαμηλές φιλοδοξίες και αν θέλει κανείς να δει πού οδηγεί αυτή η λογική, αρκεί να θυμηθεί το πρόγραμμα «Σπίτι μου».

Η Υπουργός, μίλησε για πρόβλημα άλγεβρας και λογικής και ισχυρίστηκε ότι 30.000 κλειστά διαμερίσματα θα έριχναν τις τιμές. Η άλγεβρα μπορεί να βγαίνει, αλλά η λογική αυτή δεν συνάδει με την πραγματικότητα. Συνέβη το αντίθετο. Το πρόγραμμα δεν άνοιξε νέα σπίτια, ούτε αύξησε την πραγματική προσφορά. Δημιούργησε τεχνητή ζήτηση για φθηνά ακίνητα και το αποτέλεσμα ήταν οι τιμές στα ακίνητα κάτω των 150 χιλιάδων ευρώ να εκτοξευτούν. Με παρόμοιο τρόπο, το 70% των νέων κατοικιών δεν θα ρίξει τις τιμές, γιατί απευθύνεται σε άτομα που θεωρητικά ήδη μπορούν να πληρώσουν τις εμπορικές αξίες, ούτε ο αριθμός τους θα είναι τόσο μεγάλος, ώστε να προκληθεί υπερπροσφορά και να πέσουν οι τιμές.

Στη συνέχεια, το κοινωνικό μίσθωμα, ορίζεται ως ουσιωδώς μικρότερο από την αγορά. Αόριστη διατύπωση, χωρίς κανένα σαφές πλαίσιο. Και στις τρεις προηγούμενες συνεδριάσεις της Επιτροπής, δεν δόθηκε καμία ξεκάθαρη απάντηση. Δεν υιοθετείται κανένας κανόνας, καμία εγγύηση. Ουσιωδώς, λοιπόν, δεν μιλάμε για κοινωνικό μίσθωμα, αλλά για άλλο ένα δώρο στους εργολάβους και δεν υπάρχει καμία πρόβλεψη για τη διάρκεια των μισθώσεων, για την προστασία μετά τη λήξη τους και για το τι θα γίνει με τις οικογένειες που αλλάζει η σύνθεσή τους. Δεν οικοδομείται ένα μόνιμο δίχτυ ασφάλειας, αλλά μία εύθραυστη και ασαφής λύση.

Κατανοούμε την συνθετότητα του ζητήματος και τη μεγάλη περιπτωσιολογία που παρουσιάζει η κοινωνική αντιπαροχή, όμως ακριβώς για αυτό το Υπουργείο όφειλε να μελετήσει σε βάθος το θέμα και να φέρει ένα ολοκληρωμένο πλαίσιο. Το 2022 φέρατε ένα νόμο που κι αυτός μετέθετε όλα τα σημαντικά σε μελλοντικές ΚΥΑ, και τότε το ΠΑΣΟΚ το είχε επισημάνει καθαρά και καμία ΚΥΑ δεν ήρθε ποτέ. Σήμερα επαναλαμβάνεται το ίδιο λάθος, με μισά νομοσχέδια που αφήνουν τα κρίσιμα ζητήματα για το μέλλον.

Με τα άρθρα 13 έως 17 ιδρύεται η Γενική Διεύθυνση Δημογραφικής και Στεγαστικής Πολιτικής. Συγκεντρώνονται δύο τεράστιες προκλήσεις, το δημογραφικό και η στεγαστική κρίση, κάτω από μία μόνο διεύθυνση. Πρόκειται για δύο πεδία που απαιτούν ξεχωριστή στρατηγική, εξειδικευμένο προσωπικό, επαρκή χρηματοδότηση. Αντί να έχουν το βάρος που τους αξίζει, συγχωνεύονται σε ένα σχήμα χωρίς επαρκή στελέχωση και, σύμφωνα με το άρθρο 15, η στελέχωση της νέας Διεύθυνσης, θα βασιστεί κυρίως σε αποσπάσεις από την ΔΥΠΑ .

Αντί να ενισχύεται ένας νέος φορέας, αποδυναμώνεται ακόμη περισσότερο ένας άλλος και πραγματικά δεν καταλαβαίνουμε πώς η κυρία Υπουργός κατέληξε ότι ο ΠΑΝΣΥΠΟ χαιρετίζει το νομοσχέδιο. Ο ΠΑΝΣΥΠΟ είπε χαρακτηριστικά ότι με το νομοσχέδιο στο Υπουργείο, αρνούνται μία οριστική λύση στη στεγαστική κρίση. Οι εργαζόμενοι του πρώην ΟΕΚ αν κληθούν θα πράξουν το καθήκον τους. Αυτό, όμως, δεν σημαίνει ότι αποδέχονται τη λογική του νομοσχεδίου. Η Υπουργός βολικά παρέβλεψε την καθαρή επισήμανση του Προέδρου του Συλλόγου ότι θα υπάρξει σοβαρή υποστελέχωση στην ΔΥΠΑ.

Στα άρθρα για τη δημογραφική πολιτική, δυστυχώς δεν βλέπουμε κάτι ουσιαστικό. Το δημογραφικό είναι το υπ’ αριθμόν ένα εθνικό πρόβλημα της χώρας και ποια είναι η απάντηση της Κυβέρνησης; Δύο χρόνια μετά τη σύσταση του Υπουργείου Κοινωνικής Συνοχής, δεν υπάρχει ολοκληρωμένο σχέδιο. Το μόνο που βλέπουμε, είναι μεμονωμένα μέτρα, χωρίς συνέργεια και χωρίς μακροπρόθεσμο όραμα. Επτά χρόνια έχουν περάσει από τη δημοσίευση του πορίσματος της Διακομματικής Επιτροπής για το Δημογραφικό και μέχρι σήμερα μιλάμε για μόλις δύο μέτρα σύγκλισης, τριτέκνων και πολυτέκνων και μάλιστα, κανένα τους δεν αντιμετωπίζει ουσιαστικά τα προβλήματα των τρίτεκνων οικογενειών.

Εμείς στο ΠΑΣΟΚ, είμαστε ξεκάθαροι. Υποστηρίζουμε την εξίσωση των τριτέκνων με τους πολύτεκνους. Είναι πάγια και μόνιμη θέση μας. περιλαμβάνεται στο πρόγραμμά μας και το τόνισε ο Πρόεδρος στο Ζάππειο την 3η του Σεπτέμβρη. Η Υπουργός είπε ότι έπονται και άλλα μέτρα. Με ποια συχνότητα; Με ποιο χρονοδιάγραμμα; Πότε σκοπεύετε να τα υλοποιήσετε, ώστε να έχουν πραγματικό αντίκρισμα στις οικογένειες; Γιατί, υπάρχουν πολλά μέτρα που μπορείτε να λάβετε και ένα από αυτά, είναι η στήριξη των τρίτεκνων εκπαιδευτικών.

Εμείς στο ΠΑΣΟΚ ζητάμε να υπάρξει ειδική μέριμνα για αυτούς τους ανθρώπους που έχουν διπλό ρόλο. Διδάσκουν τα παιδιά μας και μεγαλώνουν τα δικά τους σε δύσκολες συνθήκες. Αξίζουν την ίδια αντιμετώπιση με τους πολύτεκνους συναδέλφους τους σε ό,τι αφορά τις μεταθέσεις και τις αποσπάσεις. Πρόκειται για ένα μέτρο, με μηδενικό δημοσιονομικό κόστος.

Η ουσιαστική πολιτική για το δημογραφικό, δεν μπορεί να εξαντλείται σε ημίμετρα. Χρειάζονται φορολογικά κίνητρα, κοινωνικές παροχές, στήριξη στη στέγη, καθολική και δωρεάν βρεφική και προσχολική αγωγή. Μόνο έτσι θα μπορούν τα νέα ζευγάρια να κάνουν οικογένεια και να μεγαλώσουν παιδιά με ασφάλεια και προοπτική. Αντί για αυτό βλέπουμε μέτρα, όπως το επίδομα των 10.000 ευρώ για να μείνουν οι οικογένειες στον Έβρο.

Μιλήσατε για 500 αιτήσεις. Ας πούμε ότι οι οικογένειες αυτές, όντως, θα μετακομίσουν στο Σουφλί και στο Διδυμότειχο. Μετά; Οι 10.000 θα φύγουν για τα πρώτα έξοδα, και μετά; Από δουλειές τι θα γίνει; Από υποδομές, σχολεία, υγεία; Το ζητούμενο είναι να μείνουν μόνιμα, όχι να περιέλθουν σύντομα σε κατάσταση απογοήτευσης και εγκατάλειψης. Θα αναγκαστούν να ξαναφύγουν. Ποιο ολοκληρωμένο πρόγραμμα έχει ένας παπάς και μια δασκάλα στη Φουρνά στο Καρπενήσι, παρά εσείς. Δεν δίνουν χρήματα που θα εξανεμιστούν σύντομα. Βρίσκουν σπίτι και δουλειά σε οικογένειες με παιδιά που θέλουν να μετακομίσουν. Τους δίνουν τα μέσα για να μπορεί μια οικογένεια να δουλέψει, να ζήσει και να μεγαλώσει τα παιδιά της.

Μέρος της απάντησης στο δημογραφικό είναι η στήριξη κάθε νέου ζευγαριού. Δεν αρκούμαστε σε συμβολικές κινήσεις. Μιλάμε για μέτρα ουσίας, φορολογικά κίνητρα, κοινωνικές παροχές, επιδόματα που ανταποκρίνονται στο κόστος ανατροφής των παιδιών. Το πρόγραμμα του ΠΑΣΟΚ είναι σαφές. Καθολική, δωρεάν, βρεφική και προσχολική αγωγή. Γιατί μόνο έτσι μπορεί να υπάρξει πρόγραμμα εναρμόνισης οικογενειακής και επαγγελματικής ζωής.

Δεν μπορεί η φροντίδα των παιδιών να αποτελεί πολυτέλεια ή να εξαρτάται από το αν κάποιος θα πάρει ένα voucher. Δόθηκαν 162.000 voucher για βρεφονηπιακούς, ΚΔΑΠ και ΚΔΑΠ-ΑΜΕΑ. Δεν μας λέτε, όμως, πόσες δεκάδες χιλιάδες οικογένειες έμειναν εκτός και μάλιστα, μονογονεϊκές, τρίτεκνες, πολύτεκνες, οικογένειες με χαμηλά εισοδήματα. Μητέρα βρίσκεται σε απόγνωση γιατί δεν έλαβε voucher για τα δύο μικρά παιδιά της και είναι έγκυος στο τρίτο της παιδί και εργάζεται. Ποιος θα βρει λύση σε αυτή την γυναίκα;

Σας ζητήσαμε επίμονα, με παρεμβάσεις μας, να γίνει αναπροσαρμογή των εισοδηματικών κριτηρίων, και μετά από πιέσεις, τις ανακοινώσατε σε δεύτερο γύρο. Πότε θα ξεκινήσει ο γύρος αυτός; Θα αφορά όλες τις δομές και σταθμούς και ΚΔΑΠ; Το ζητούμενο είναι να αλλάξει εντελώς η προσέγγιση των voucher. Δεν μπορούμε να συζητάμε προϋποθέσεις για να έχει μια οικογένεια πρόσβαση στον παιδικό, να πρέπει μια οικογένεια με τρία, με πέντε, με δέκα παιδιά, μια μονογονεϊκή, να αποδείξει ότι δικαιούται μία θέση. Αντί να μιλάμε για καθολική πρόσβαση σε βρεφονηπιακούς σταθμούς, συνεχίζουμε να βάζουμε όρια και φίλτρα.

Αναπροσαρμογή πρέπει να γίνει και στο επίδομα τέκνων, αλλά δεν ακούμε τίποτα. Το έχουμε ζητήσει επανειλημμένα, γιατί σήμερα, μονογονεϊκές και πολύτεκνες οικογένειες μένουν εκτός, μόνο και μόνο επειδή ξεπερνούν οριακά το εισοδηματικό όριο. Δηλαδή, μία μικρή αύξηση μισθού αρκεί για να χάσουν μια κρίσιμη στήριξη.

Στο άρθρο 22, προβλέπεται η δυνατότητα ίδρυσης δομών βραχυχρόνιας φιλοξενίας ατόμων με αναπηρία. Είναι ένα θετικό βήμα, αλλά, όπως είπαμε, όλα τα κρίσιμα θέματα παραπέμπονται σε ΚΥΑ. Η κυρία Υπουργός, για να δικαιολογήσει την ασάφεια του άρθρου, επικαλέστηκε παραδείγματα από το παρελθόν. Μας είπε ότι στα θεραπευτήρια χρόνιων παθήσεων ο νόμος ζητά μαία και ότι στο προεδρικό διάταγμα του Κέντρου Κοινωνικής Πρόνοιας Αττικής προβλέπεται μέχρι και ιερέας ή κομμωτής. Αν αυτά είναι τα επιχειρήματα του Υπουργείου, καταλαβαίνουμε όλοι πόσο αδύναμη είναι η υπεράσπιση του νομοσχεδίου. Γιατί το πρόβλημα δεν λύνεται με το να περάσουμε από το ένα άκρο, την υπερβολή, στο άλλο άκρο, την πλήρη ασάφεια.

Οι οικογένειες δεν ζητούν κομμωτή. Ζητούν φροντιστές, ψυχολόγους, κοινωνικούς λειτουργούς. Ζητούν σαφείς κανόνες για το ποιοι είναι οι δικαιούχοι, ποιο είναι το ελάχιστο προσωπικό, ποιο είναι το πλαίσιο λειτουργίας. Αυτά έπρεπε να προβλέπει ο νόμος, και δεν αφορά μόνο τα άτομα με αναπηρίες, το ίδιο ισχύει και για την τρίτη ηλικία. Στην Ελλάδα δεν υπάρχει ένα οργανωμένο πλέγμα δομών ημερήσιας ή προσωρινής φροντίδας ηλικιωμένων. Οι ηλικιωμένοι χρειάζονται στήριξη στην καθημερινότητά τους. Υπηρεσίες που θα τους εξασφαλίζουν ποιότητα ζωής, κοινωνική συμμετοχή και αξιοπρέπεια. Το νομοσχέδιο, όμως, δεν περιλαμβάνει καμία σχετική πρόβλεψη.

Τέλος, έχουμε το άρθρο 32 και την τροποποίηση του ν. 5223/2025. Ένας νόμος που ψηφίστηκε πριν από ένα μήνα, ήδη τροποποιείται. Τι μπορεί να άλλαξε μέσα σε ένα μήνα; Η πιο πιθανή εξήγηση είναι το σχέδιο ήταν από την αρχή ατελές και τώρα έχουμε μπροστά μας ένα μπερδεμένο σχήμα. Το Υπουργείο Κοινωνικής Συνοχής βάζει τα χρήματα, το Υπουργείο Άμυνας αναλαμβάνει την κατασκευή και την επίβλεψη, ενώ οι κανόνες διαχείρισης μένουν μετέωροι.

Αν δούμε συνολικά το νομοσχέδιο, το συμπέρασμα είναι ξεκάθαρο. Στην κοινωνική κατοικία, αντί για γενναία στεγαστική πολιτική, παραδίδετε τη δημόσια περιουσία σε εργολάβους. Στην κοινωνική μίσθωση, αντί για σαφείς κανόνες, φέρνετε ασαφείς όρους που δεν προστατεύουν τους ενοικιαστές. Στη Γενική Διεύθυνση, αντί για ενίσχυση, φτιάχνετε έναν Οργανισμό, χωρίς προσωπικό και χωρίς πόρους. Στο δημογραφικό, αντί για ολοκληρωμένο σχέδιο, περιορίζεστε σε μεμονωμένα μέτρα και αναπαράγετε την αδράνεια. Για τους τρίτεκνους, φέρνετε μια ισοβιότητα χωρίς ουσιαστικό αντίκρισμα. Για τα άτομα με αναπηρία και την τρίτη ηλικία, μιλάτε για δομές χωρίς καμία διασφάλιση.

Δύο χρόνια μετά τη σύσταση του Υπουργείου Κοινωνικής Συνοχής και Οικογένειας, δεν υπάρχει Οργανισμός, δεν υπάρχει εθνική στεγαστική πολιτική, δεν υπάρχει εθνικό σχέδιο για το δημογραφικό.

Αυτό είναι το στίγμα του Υπουργείου, έλλειψη συνοχής, πρόχειρες λύσεις, απουσία στρατηγικής. Ένα Υπουργείο που φτιάχτηκε για επικοινωνιακούς λόγους, που δεν δίνει λύση στις αγωνίες της κοινωνίας, δεν στηρίζει τους νέους, δεν δίνει προοπτική στις οικογένειες. Ακόμη και οι εξαγγελίες του Πρωθυπουργού στη ΔΕΘ δείχνουν το ίδιο πρόβλημα. Μέτρα «βαφτίζονται» δημογραφική πολιτική ενώ στην πραγματικότητα είναι αποσπασματικές φοροελαφρύνσεις και ανακοινώσεις χωρίς βάθος. Δεν μειώνουν το κόστος στέγης, δεν εξασφαλίζουν καθολική παιδική μέριμνα, δεν δίνουν μόνιμες λύσεις και κανένα μέτρο για την στήριξη οικογενειών με παιδιά, ούτε καν για τους τρίτεκνους και τους πολύτεκνους.

Απέναντι σε αυτή την αποτυχημένη πολιτική, το ΠΑΣΟΚ έχει παρουσιάσει ένα ολοκληρωμένο πρόγραμμα με δίκτυο καθολικής δωρεάν βρεφικής και προσχολικής αγωγής, με δημόσιο φορέα κοινωνικής κατοικίας, που θα σχεδιάζει και θα υλοποιεί μια μόνιμη στεγαστική πολιτική, με μέτρα ουσίας για τη στήριξη των τρίτεκνων και των πολυτέκνων, με φορολογικά κίνητρα, με πραγματικές παροχές, με στήριξη των νέων οικογενειών στην εργασία και στη φροντίδα των παιδιών. Αυτό είναι η δημογραφική πολιτική. Πολιτική με συνέχεια, με προοπτική, με σεβασμό στην κοινωνία και σε αυτή θα επιμείνουμε. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επόμενος ομιλητής είναι η Ειδική Αγορήτρια της Κοινοβουλευτικής Ομάδας του ΣΥΡΙΖΑ, κυρία Αικατερίνη Νοτοπούλου, μέσω webex.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»):** Σας ευχαριστώ, κύριε Πρόεδρε. Κύριοι συνάδελφοι λυπάμαι που δεν μπόρεσα να βρίσκομαι εκεί, αλλά υπήρχε πραγματικά ανειλημμένη υποχρέωση στη Θεσσαλονίκη. Παρακολούθησα φυσικά τις προηγούμενες Εισηγήτριες και μου κάνει τρομερή εντύπωση το γεγονός πως και η Εισηγήτρια της Κυβερνητικής Πλειοψηφίας, μετά τις εξαγγελίες του Πρωθυπουργού στη Διεθνή Έκθεση Θεσσαλονίκης, το καλύτερο που μπόρεσε να συμπεριλάβει στην εισήγησή της είναι κριτική για την περίοδο Διακυβέρνησης του ΣΥΡΙΖΑ, εκείνα τα τεσσεράμισι χρόνια, είναι πραγματικά εντυπωσιακό. Θα περίμενα, κυρία συνάδελφε, να μας εξηγήσετε πόσο σπουδαία και σημαντικά είναι τα μέτρα που ανακοίνωσε ο Πρωθυπουργός, αλλά όταν αυτά δεν υπάρχουν φταίει η Κυβέρνηση του ΣΥΡΙΖΑ για τις μεγάλες κρίσεις.

Επειδή, λοιπόν, η σημερινή συνεδρίαση διεξάγεται πραγματικά ελάχιστες μέρες μετά την έναρξη της ΔΕΘ, τις εξαγγελίες του Πρωθυπουργού, τη συνέντευξη τύπου του, είδαμε έναν Πρωθυπουργό που παρουσιάζει για μία ακόμα φορά μια ωραιοποιημένη κατάσταση για την ελληνική πραγματικότητα, εντελώς διαφορετική με αυτή που ζουν οι συμπολίτες μας, με αυτή που ζουν οι πολίτες σε όλη τη χώρα. Ειδικότερα στο ζήτημα της στεγαστικής κρίσης, προσπάθησε να μας πείσει πως δεν δίνουμε το 35% του διαθέσιμου εισοδήματος για τα έξοδα στέγης, πως το 28% των πολιτών δεν δίνουν το 40% του διαθέσιμου εισοδήματος για έξοδα στέγης, πως οι νέοι δεν ζουν στα παιδικά τους δωμάτια.

Ανέφερε διαρκώς σαν «καραμέλα» το πρόγραμμα «Σπίτι μου Ι» και μου «Σπίτι μου ΙΙ», μάλιστα και η Υφυπουργός έκανε και μια εκδήλωση παρουσιάζοντας και κάποιες οικογένειες που είχαν την τύχη να πάρουν μέρος σε αυτό το πρόγραμμα και να βρουν σπίτι. Δεν μας είπαν τι γίνεται με όλες τις υπόλοιπες οικογένειες και με όλα τα υπόλοιπους ανθρώπους που δεν μπορούν να βρουν ένα σπίτι για να δημιουργήσουν οικογένεια, να ζήσουν ή να σπουδάσουν.

Το πρόγραμμα «Σπίτι μου», λοιπόν, κυρία συνάδελφε, να σας θυμίσω, διαθέσατε ως κυβέρνηση 2 δισ. ευρώ δημοσίου χρήματος απευθείας στις τράπεζες. Οι τράπεζες αποφάσισαν ποιοι θα είναι οι δικαιούχοι. Το αποτέλεσμα ήταν γνωστό, 80.000 έμειναν εκτός, για όσους εγκρίθηκαν να συμμετάσχουν στο πρόγραμμα οι δόσεις ξεπερνούν το ύψος του ενοικίου στην αγορά και έρχεστε στη συνέχεια με το νομοσχέδιο που θέσατε για αύριο, να παραχωρήσετε 10 οικόπεδα του Δημοσίου σε εργολάβους και να διαφημίσετε την παραγωγή κοινωνικής κατοικίας και κοινωνική αντιπαροχή.

Όπως είπαμε, ούτε κοινωνική κατοικία, ούτε και κοινωνική αντιπαροχή. Το Δημόσιο θα λάβει μόλις το 25% τελικά, όπως ενημερωθήκαμε, των νέων υποδομών, με περίπου 250 με 300 σπίτια στην καλύτερη των περιπτώσεων. Μας λέτε, λοιπόν, όταν 2,5 εκατομμύρια συμπολίτες μας ζουν κάτω από το όριο της φτώχειας, όταν εκατοντάδες χιλιάδες παιδιά ζουν κάτω από το όριο της φτώχειας, όταν έχει μειωθεί η ιδιοκατοίκηση κατά 600.000 κατοικίες τα τελευταία χρόνια, δηλαδή άνθρωποι που έχασαν τα σπίτια τους, και όταν το διαθέσιμο εισόδημα που δίνεται, όπως αναφέραμε και προηγουμένως είναι πάνω από το 35%, εσείς θα λύσετε το ζήτημα με 250 με 300 κατοικίες.

Είπατε για μειωμένο ενοίκιο, πάλι δεν μας είπατε ποιο είναι το μειωμένο ενοίκιο, το ουσιωδώς μειωμένο. Είναι άγνωστο το ποσό της μείωσης και σε άγνωστο βάθος χρόνου. Αυτό το ονομάζετε μεταρρύθμιση. Καμαρώσατε για αυτή, μας εγκαλέσατε και εσείς, μας εγκάλεσε και ο κ. Γεωργιάδης για μιζέρια και για αχαριστία.

Την ίδια στιγμή, κάνετε ότι δεν βλέπετε το πόσο πολύ αυξάνονται τα ενοίκια στο χώρο. Αυτά αυξάνονται με ρυθμό 11 4% ετησίως. Στην Ευρωπαϊκή Ένωση, όπως έχω ξαναπεί, ο μέσος όρος είναι 3,3%. Αφού λοιπόν, κύριοι συνάδελφοι της Νέας Δημοκρατίας, δεν σας αρέσει η πρόταση του ΣΥ.ΡΙΖ.Α., και δεν θέλετε να την ακούσετε, δείτε τι συμβαίνει στην υπόλοιπη Ευρώπη. Πείτε μας γιατί η Ελλάδα είναι πρώτη στη στεγαστική επιβάρυνση. Πείτε μας, γιατί το 47,3% των νοικοκυριών έχει ληξιπρόθεσμες οφειλές σε στεγαστικά έξοδα, όταν ο ευρωπαϊκός μέσος όρος είναι 9,2%;

Κύριοι συνάδερφοι, αυτά είναι τα αποτελέσματα της κυβερνητικής πολιτικής Μητσοτάκη. Αυτά είναι αυτά που προσπαθείτε να κρύψετε, υποσχέσεις για 2.000 κατοικίες σε στρατόπεδα χωρίς συγκεκριμένο σχέδιο, την ώρα που η Πορτογαλία κατασκευάζει 26.000, η Ιρλανδία 33.000, η Ισπανία σχεδιάζει να φτάσει 160.000.

Η Ειδική Αγορήτρια μάς είπε ότι δεν είναι κοστολογημένη η πρόταση του ΣΥ.ΡΙΖ.Α.. Απολύτως κοστολογημένη είναι, σας κατέθεσα και έρευνες και σας κατέθεσα και προτάσεις. Πάει πάρα πολύ όταν η Υπουργός σας δεν είναι σε θέση, τρεις συνεδριάσεις μετά, να μας απαντήσει, πόσο πάει η κατασκευή ανά τετραγωνικό μέτρο, να εγκαλείτε την Αντιπολίτευση.

Να σας πω επίσης για τις μειώσεις στον ΕΝΦΙΑ, πως υπήρχε πρόταση νόμου του ΣΥ.ΡΙΖ.Α. για ραγδαία μείωση του ΕΝΦΙΑ συνολικά, έως τις 200.000 και επαναφορά του πρόσθετου φόρου για τις πολύ μεγάλες περιουσίες. Το Γενικό Λογιστήριο του Κράτους έκρινε αυτό το μέτρο πλεονασματικό, εσείς όμως δεν το υιοθετήσατε, όπως επίσης έχετε τροπολογίες, σας έχουμε καταθέσει τροπολογίες για τον μηδενισμό του ΦΠΑ σε προϊόντα. Έχουμε καταθέσει τροπολογίες για 13η και 14η σύνταξη, για τα είδη πρώτης ανάγκης και μείωσή του κατά τις ευρωπαϊκές Οδηγίες και εσείς λέτε ότι δεν γνωρίζετε πώς γίνεται και μας κάνετε να φέρουμε και άλλες, όταν δεν τις θέτετε καν προς ψήφιση.

Σας είπα τι κάνουν οι υπόλοιπες ευρωπαϊκές χώρες για το θέμα της κοινωνικής κατοικίας, στην Ολλανδία είναι 3,3 εκατομμύρια και στη Γαλλία 5 εκατομμύρια. Η απάντηση, λοιπόν, της κυρίας Υπουργού στην πρώτη συνεδρίαση, ήταν ότι το ΑΕΠ της χώρας είναι μικρό. Αφού της θυμίσαμε ότι άλλες χώρες πήραν από το Ταμείο Ανάκαμψης 2 δισ. – όσα πήρατε, δηλαδή, και εσείς, αλλά δε τα δώσατε στις τράπεζες – μας είπε ότι δεν υπάρχει χώρος εκτός του Λεκανοπεδίου της Αττικής για να δημιουργηθεί η κοινωνική κατοικία.

Προφανώς, περιμένετε από εμάς να σας χειροκροτήσουμε, αλλά πραγματικά αδυνατούμε να σας κατανοήσουμε πια. Είναι η λογική αυτή που διακατέχει όλα τα νομοσχέδια για την κοινωνική αντιπαροχή, τα εργολαβικά συμφέροντα να εξυπηρετήσετε και να μη φτιάξετε κοινωνική κατοικία. Πώς εξυπηρετείτε τα εργολαβικά συμφέροντα; Ο ιδιώτης αναλαμβάνοντας την κατασκευή των κατοικιών και πιθανά να μπορεί να διαχειριστεί και τις δήθεν κοινωνικές κατοικίες και τα κοινόχρηστα και τη συντήρηση. Είπαμε ότι δεν ορίζετε το μίσθωμα. Αφήνετε τους πολίτες εκτεθειμένους αν προκύψει κάποια έκτακτη ανάγκη, αν απολυθούν, αν έχουν ένα πρόβλημα σοβαρό υγείας.

Ακόμα όμως επισημάνθηκε ότι με τέτοιες αοριστίες δεν εξασφαλίζεται η στέγη και αναρωτιέμαι αν διάβασε η κυρία Υπουργός έστω το υπόμνημα του Συνηγόρου του Πολίτη, όπου αμφισβητείται ευθέως η δυνατότητα στις κοινωνικής αντιπαροχής που φέρνετε να δημιουργήσει κοινωνική κατοικία που θα παρέχει στα νοικοκυριά προσιτή στέγη, όχι μόνο εξαιτίας του 70%, αλλά επειδή δεν υπάρχει καμία σύνδεσή της με το εισόδημα ευάλωτων νοικοκυριών.

Εμείς επιμένουμε με την πρότασή μας, την πρόταση του ΣΥ.ΡΙΖ.Α., το κοινωνικό μίσθωμα να μην ξεπερνά το 50% των τιμών της αγοράς ή το 20% του διαθέσιμου εισοδήματος του νοικοκυριού, αυτό που είναι και ο ευρωπαϊκός μέσος όρος και έχουμε και άλλες προτάσεις. Εσείς λέτε, ότι ο νόμος δεν μπορεί να το προφυλάξει. Δεν μας λέτε από πού προκύπτει αυτό. Επίσης, σύμφωνα με τον Συνήγορο του Πολίτη, η πρόβλεψη του άρθρου 9, για την ύπαρξη προηγούμενης σύμφωνης γνώμης του ΥΚΟΙΣΟ, για την αξιοποίηση του θεσμού της κοινωνικής αντιπαροχής από τους ΟΤΑ εγείρει προβληματισμούς, υπό το φως των διατάξεων του άρθρο 102 του Συντάγματος, το οποίο προβλέπει ότι το Κράτος δεν επιτρέπεται να εμποδίσει την πρωτοβουλία των ΟΤΑ και ότι ασκεί μόνο εποπτεία.

Παρόμοιο προβληματισμό εκφράζει για τη μεταβίβαση στο ΥΚΟΙΣΟ την διαχείριση ακινήτων που ανήκουν σε αυτοδιοικούμενα Νομικά Πρόσωπα Δημοσίου Δικαίου, όπως τα πανεπιστήμια. Εμάς φυσικά και μας προβληματίζουν αυτές οι επισημάνσεις, φυσικά και νιώθουμε την ανάγκη να τις δούμε και να τις λάβουμε υπόψιν, καταλαβαίνουμε ότι δεν έχετε την ίδια αγωνία και εσείς, όπως επίσης δε λάβατε υπόψη και την πρόταση των αρμόδιων εργαζομένων.

Από τη μία η Υπουργός μας είπε ότι υπάρχει ενδιαφέρον οι εργαζόμενοι να συμβάλλουν, γιατί έχουν πείρα, από την άλλη δεν κοίταξε καν την πρότασή τους. Μάλιστα, μου είπε ότι δεν χρειάζεται να με βλέπει, αφού θα είναι υποχρεωμένη να με ακούει.

Για τις φοιτητικές στέγες, τα ίδια σχεδόν και για τα Πανεπιστήμια και στην Έκθεση. Οι οικογένειες πληρώνουν 400 ευρώ και 500 ευρώ για ένα δωμάτιο, ενώ το επίδομα παραμένει στάσιμο στα 150 ευρώ. Τα λόγια σας, κυρία Υπουργέ, την προηγούμενη φορά ήταν ότι η άλγεβρα είναι ωραία, αλλά η πολιτική χρειάζεται πράξη και αποτέλεσμα. Σας απαντώ, λοιπόν, ότι η πράξη και το αποτέλεσμα της πολιτικής είναι ότι το 35% του εισοδήματος δαπανάται στη στέγη. Εμείς επιμένουμε για 15.000 κοινωνικές κατοικίες τον χρόνο. Τα υπόλοιπα θα τα πούμε και στην Ολομέλεια, γιατί καταλαβαίνω ότι ο χρόνος έχει περάσει.

Να σας πω μόνο ότι το Σάββατο, στο πλαίσιο της Έκθεσης, ήταν προτεραιότητά μου να συναντηθώ με εκπροσώπους των τριτέκνων. Μου μετέφεραν τα αιτήματα, εξέφρασαν το παράπονο, αυτό που είπαν και στην Επιτροπή, ότι δεν έχουν συναντηθεί με την Υπουργό, καθώς και για το πώς αντιμετωπίζετε τους φορείς και, φυσικά, στην ομιλία του στη ΔΕΘ ο Πρωθυπουργός δεν τους συμπεριέλαβε στα μέτρα που θα έπρεπε.

Όσο για το δημογραφικό, αποκρύπτεται διαρκώς ότι η χώρα μας, σύμφωνα με τα στοιχεία που δημοσίευσε πρόσφατα η EUROSTAT και αφορούν το έτος 2022, κατατάσσεται προτελευταία στις δαπάνες για τα οικογενειακά επιδόματα στην Ευρωπαϊκή Ένωση των 27, δαπανώντας μόνο 264 ευρώ ανά άτομο σε οικογενειακά επιδόματα, μπροστά μόνο από τη Βουλγαρία. Θα πω περισσότερα στην Ολομέλεια. Σε κάθε περίπτωση, προφανώς, όταν δεν υπάρχει σχεδιασμός, δεν μπορούμε να είμαστε θετικοί σε τέτοιες ρυθμίσεις του «ποδαριού». Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε και εμείς την κυρία Νοτοπούλου.

Το λόγο έχει ο Ειδικός Αγορητής του ΚΚΕ, κύριος Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κ.Κ.Ε.»)**: Πίσω από την ειδυλλιακή εικόνα που επιχείρησε ο Πρωθυπουργός να παρουσιάσει με το περιβόητο καλάθι της Διεθνούς Έκθεσης Θεσσαλονίκης, με προφανή στόχο να κοροϊδέψει τα εργατικά λαϊκά στρώματα και να κρύψει ότι αυτό το καλάθι είναι πλουσιοπάροχο για τους επιχειρηματικούς ομίλους, που είναι, έτσι κι αλλιώς, έτοιμοι να καταβροχθίσουν τα κονδύλια της πολεμικής οικονομίας και των εξοπλισμών, για το λαό προμηνύει επιδείνωση της θέσης του. Μάλιστα, οι όποιες φοροελαφρύνσεις έχουν ήδη εισπραχθεί δύο και τρεις φορές μέσω των άδικων άμεσων και έμμεσων, φόρων, την τεκμαρτή φορολόγηση στους αυτοαπασχολούμενους, τις συνεχείς αυξήσεις των τιμών σε τρόφιμα, ρεύμα, ενοίκια. Άλλωστε, είναι γνωστό ότι το 95% των φόρων προέρχονται από τα λαϊκά στρώματα.

Παρόλα αυτά, η Κυβέρνηση έχει το θράσος να παρουσιάζει τα μέτρα και τις εξαγγελίες ως απάντηση για το δημογραφικό πρόβλημα, ενώ ετοιμάζεται την ίδια στιγμή να νομιμοποιήσει τη δουλειά μέχρι και για δεκατρείς ώρες την ημέρα στον ίδιο εργοδότη, ενώ οι μισθοί τελειώνουν στις 15 κάθε μήνα, ενώ ούτε λόγος για 13o, 14ο μισθό στους δημοσίους υπαλλήλους και τις αντίστοιχες συντάξεις, ενώ έχει ξεχαρβαλωθεί το Εθνικό Σύστημα Υγείας και δίνοντας ένα σκασμό, στην κυριολεξία, λεφτά η λαϊκή οικογένεια για να μορφώσει τα παιδιά της.

Το ρεαλιστικό για το Κομμουνιστικό Κόμμα Ελλάδας, άρα εφικτό, είναι μέσα από τον αγώνα του ο λαός να διεκδικήσει σήμερα, στον 21ο αιώνα, κάτι που το δικαιούται, να δουλεύει 7 ώρες την ημέρα, πενθήμερο, 35ωρο, με μεγάλες αυξήσεις στους μισθούς και συλλογικές συμβάσεις εργασίας, με πλήρη ασφαλιστικά, εργασιακά δικαιώματα, πλήρη δημόσια και δωρεάν ιατροφαρμακευτική περίθαλψη και μόρφωση των παιδιών των λαϊκών οικογενειών.

Θυμίζουμε, επειδή έγινε και λόγος από την Εισηγήτρια της Νέας Δημοκρατίας, ότι το Πρόγραμμα «Μαριέττα Γιαννάκου» αφορά, το πολύ-πολύ, το 5% – άλλοι λένε για το 3% – των σχολικών μονάδων της χώρας. Ψίχουλα σε σχέση με τις τεράστιες ανάγκες, τα τεράστια προβλήματα που μπορούν, μάλιστα, να οδηγήσουν και σε νέα «Τέμπη» για τα σχολεία.

Σας ρωτάμε, για ποιο δημογραφικό και για ποια ελληνική οικογένεια κόπτεστε, όταν με όλα αυτά τα αντιλαϊκά μέτρα διαλύετε την εργατική λαϊκή οικογένεια; Πότε ο γονιός με 13 ώρες δουλειά την ημέρα, με 12, με 10 που δουλεύει τώρα, μπορεί να βλέπει τα παιδιά του; Ποια συνοχή να έχει η οικογένεια, όταν φτάνουν εξαντλημένοι στο σπίτι και θα πρέπει να πληρώσουν τα χρέη, τις σπουδές των παιδιών, το χορό, τη μουσική, με αυτούς τους πενιχρές μισθούς και τη δυσβάσταχτη φορολογία; Είναι πραγματικά μέγιστο θράσος να μιλάτε για στέγη-δικαίωμα, όταν με τις πολιτικές όλων σας και του ΠΑΣΟΚ και του ΣΥΡΙΖΑ, της Νέας Δημοκρατίας σήμερα και παλαιότερα πραγματικά το έχετε κάνει είδος πολυτελείας.

Η ιδιοκατοίκηση στην Ελλάδα έχει πέσει 15%, από το 84,6% το 2005, στο 69,7% το 2024. Όταν το πρώτο τρίμηνο του 2025 οι τιμές των κατοικιών στην Ευρωπαϊκή Ένωση αυξήθηκαν κατά 57,9%, τα ενοίκια κατά 27,8%, ενώ την ίδια περίοδο η αύξηση του πραγματικού μισθού μόλις που ξεπέρασε το 10%. Όταν 300.000 κατοικίες, που προήλθαν από τη μείωση της ιδιοκατοίκησης βρίσκονται υπό τον έλεγχο τραπεζών και fund. Όταν το 25% του συνολικού αποθέματος κατοικιών στην Περιφέρεια Αττικής, 526.154 κατοικίες, είναι κλειστές. Όταν το 47% των νέων έως 34 ετών μένουν ακόμα στο παιδικό τους δωμάτιο. Όταν μόνο 3.600 φοιτητές έχουν σήμερα πρόσβαση στη φοιτητική στέγη, την ώρα που προστίθενται φέτος επιπλέον 70.000 νέοι φοιτητές στα ΑΕΙ της χώρας. Όταν οι αναπληρωτές εκπαιδευτικοί με μισθούς πείνας πολλές φορές – που, τρομάρα σας, θέλετε να τους αξιολογήσετε και διά της βίας – κοιμούνται στα παγκάκια και στην παραλία. Αλλά ακόμα και τα άτομα με αναπηρία είναι πρώτοι στους πλειστηριασμούς και στις εξώσεις των σπιτιών τους και το 50% ζει κάτω από το όριο της φτώχειας;

Τολμάτε, κύριοι και κυρίες της Κυβέρνησης, να μιλάτε για φθηνή και ποιοτική στέγη, για αντιμετώπιση της στεγαστικής επισφάλειας, όπως λέτε, όταν έχουν πάρει μορφή «χιονοστιβάδας» οι πλειστηριασμοί και οι εξώσεις λαϊκών κατοικιών; Όταν διατηρείτε όλο αυτό το άθλιο νομοθετικό πλαίσιο που έχει την δική σας υπογραφή, της Νέας Δημοκρατίας, του ΠΑΣΟΚ, του ΣΥΡΙΖΑ, για τους πλειστηριασμούς και τις εξώσεις, για να υπερασπίσετε τα συμφέροντα των τραπεζών, των fund, των κάθε λογής «κορακιών»; Αυτό είναι η προσωποποίηση της βαρβαρότητας, που έχει διαμορφωθεί από το αντιλαϊκό και βαθιά ταξικό νομοθετικό πλαίσιο που δημιούργησαν οι δικές σας κυβερνήσεις. Δεν έπεσε από τον ουρανό. Κυβερνήσεις τα έκαναν. Ποιες κυβερνήσεις; Οι δικές σας.

Αλήθεια, ποιος ευθύνεται για αυτό το έγκλημα με την «ταφόπλακα» που βάλατε στον Οργανισμό Εργατικής Κατοικίας; Θυμίζουμε ότι αυτή η «ταφόπλακα» μπήκε το 2012 και μόνο τυχαία δεν ήταν, διότι αποτέλεσε τον προθάλαμο για να ξεκινήσει, να προωθηθεί η λεηλασία της περιουσίας του. Τότε ήταν, από το 2012 και μετά, που προωθήθηκε η κατάργηση της χορήγησης άτοκων δανείων από κεφάλαια του Οργανισμού Εργατικής Κατοικίας για πολύτεκνους, άλλες κατηγορίες εργαζομένων, των δανείων αποπεράτωσης και επισκευής κατοικιών, που ήταν άτοκα και από κεφάλαια του ΟΕΚ, της επιδότησης ενοικίου από τον Οργανισμό Εργατικής Κατοικίας για 60.000 οικογένειες, του κατασκευαστικού προγράμματος, το οποίο ήταν το βασικότερο πρόγραμμα που μπορούσε να προσφέρει φτηνή και ποιοτική κατοικία στους δικαιούχους.

Τότε είχε συμβάλει πραγματικά στην επίλυση του στεγαστικού προβλήματος σε ένα βαθμό για 700.000 νοικοκυριά, ενώ κατασκεύασε περίπου 50.000 κατοικίες. Είναι, επίσης, χαρακτηριστικό ότι μόνο τη χρονική περίοδο που καταργήθηκε ο ΟΕΚ βρίσκονταν υπό ανέγερση 20 οικισμοί πανελλαδικά.

Δεν είναι μόνο αυτό, όμως. Το έγκλημα το προχωρήσατε και άλλο. Έκανε «φτερά» η περιουσία του ΟΕΚ, όπως και της Εργατικής Εστίας, η οποία περνούσε στον ΟΑΕΔ. Με βάση την καταγραφή, το 85% της ακίνητης περιουσίας του καταργηθέντος οργανισμού, ο ΟΕΚ το 2012 είχε στην ιδιοκτησία του συνολικά 5.000.000 τετραγωνικά μέτρα οικόπεδα, εντός και εκτός σχεδίου και εντός οικισμών σε όλη την Ελλάδα. Σήμερα είναι 3.800.000 τετραγωνικά μέτρα και πολλά από αυτά να είναι πραγματικά φιλέτα, από την Κηφισιά μέχρι το Βόλο, το Λαύριο και σε άλλες περιοχές.

Το «κερασάκι, βέβαια, στην τούρτα» ήρθε όταν τέθηκε σε εφαρμογή ο νόμος που απάλλαξε τους εργοδότες από τις εισφορές του προς τον ΟΕΚ και την Εργατική Εστία. Σε περίπου μία δεκαετία οι απαλλαγές για τους εργοδότες ξεπέρασαν τα δυόμιση δισεκατομμύρια ευρώ. «Πάρτι» φοροαπαλλαγών και φοροεισφορών. Την ίδια περίοδο, οι εργαζόμενοι πλήρωναν κανονικά τις εισφορές τους, παρότι επί της ουσίας είχαν κοπεί όλες οι παροχές. Η Κυβέρνηση του ΣΥΡΙΖΑ που διαδέχθηκε το 2015 τις Κυβερνήσεις Νέας Δημοκρατίας και ΠΑΣΟΚ, συνέχισε την πολιτική των προκατόχων και διατήρησε όχι μόνο την κατάργηση του ΟΕΚ και της Εργατικής Εστίας, αλλά και την υποχρέωση των μισθωτών να καταβάλουν εισφορές στους δύο οργανισμούς, χωρίς καμία σχεδόν ανταπόδοση σε υπηρεσίες και παροχές.

Αυτή, λοιπόν, την περιουσία που αποτελεί ιδρώτα των εργαζομένων, η Κυβέρνηση έχει δρομολογήσει, εδώ και χρόνια, όχι τώρα με το νομοσχέδιο, ούτε αν θέλετε το 2022 με το προηγούμενο νομοσχέδιο που σήμερα τροποποιείται, αλλά και πολύ προηγούμενα, να παραδώσει στους επιχειρηματικούς ομίλους τη λαϊκή κατοικία, ό,τι έχει απομείνει. Το συνεχίζει το παρόν νομοσχέδιο με το πρόγραμμα κοινωνικής αντιπαροχής, της δωρεάν παραχώρησης ακίνητης περιουσίας του Δημοσίου μέσω σύμπραξης δημόσιου και ιδιωτικού τομέα σε αναδόχους ομίλους για δεκαετίες.

Είναι ένα ακόμη πρόγραμμα πλάι στο «ΣΠΙΤΙ ΜΟΥ 2», το «ΑΝΑΚΑΙΝΙΖΩ – ΝΟΙΚΙΑΖΩ» ή στα φορολογικά κίνητρα εκμετάλλευσης κλειστών διαμερισμάτων προς ιδιοκατοίκηση, που όχι μόνο αποδεικνύεται πολύ μακριά από τις πραγματικές λαϊκές ανάγκες για στέγαση, αλλά στην πραγματικότητα, επιστρατεύονται για να τροφοδοτήσουν την κερδοφορία των κατασκευαστικών ομίλων και των τραπεζών, επιβάλλοντας τραπεζικό δανεισμό στην ουσία, για την αγορά ή την αναβάθμιση της κατοικίας.

Όμως, αρκεί κάποιος να διαβάσει το νομοσχέδιο και την αιτιολογική έκθεση, για να καταλάβει ότι περισσότερο η Κυβέρνηση μεριμνά για την αγορά ακινήτων, για το real estate και για τα συμφέροντα των κατασκευαστικών ομίλων και των τραπεζών και λιγότερο για τις πιεστικές στεγαστικές ανάγκες των λαϊκών οικογενειών, των ατόμων με αναπηρία, των ανθρώπων και ζευγαριών, των μονογονεϊκών οικογενειών και πάει λέγοντας.

Και ενώ αυτή είναι η πολιτική σας, η πολιτική της Ευρωπαϊκής Ένωσης, η αιτία των αιτίων για τη στεγαστική επισφάλεια, εσείς ρίχνετε «κροκοδείλια δάκρυα», «δάκρυ κορόμηλο», στην κυριολεξία, για τους αρνητικούς δημογραφικούς δείκτες, αποφεύγοντας κάθε κουβέντα για τους παράγοντες που οδηγούν, που συνθέτουν το δημογραφικό πρόβλημα, οικονομικοί, κοινωνικοί, πολιτικοί, πολιτιστικοί.

Πού οφείλονται άραγε οι μειώσεις των γεννήσεων, η αναστολή στην απόφαση ενός ζευγαριού, κυρίως της γυναίκας, να αποκτήσει παιδιά στην πιο γόνιμη ηλικία; Μα, η μητρότητα πλέον έχει γίνει συνώνυμο της ανεργίας, της απόλυσης, των εξαντλητικών συνθηκών δουλειάς, τα σπαστά και ακανόνιστα ωράρια, με δουλειές την Κυριακή, τα 10ωρα, τα 12ώρα, τώρα τα 13ωρα, όταν χάνουν το επίδομα ή την άδεια μητρότητας πολλές κατηγορίες γυναικών. Είναι δεκάδες χιλιάδες πανελλαδικά που στερούνται το δικαίωμα να συμμετέχουν δωρεάν στους βρεφικούς παιδικούς σταθμούς, στα ΚΔΑΠ, ΚΔΑΠ-ΜΕΑ. Η πολιτική του voucher δεν έχει στόχο να εξασφαλίσει την απαραίτητη, την αναγκαία κοινωνικοποίηση στα παιδιά, ως πρώτο βήμα που κάνουν στη ζωή τους. Από αυτή την άποψη, οι δημογραφικές εξελίξεις είναι άμεσα συνυφασμένες με το συνολικότερους όρους ζωής της εργατικής λαϊκής οικογένειας και των ζευγαριών.

Όταν, λοιπόν, το Κ.Κ.Ε. μιλάει για στέγη, αναφέρεται στην αποκλειστική ευθύνη του Kράτους, χωρίς συμπράξεις δημόσιου και ιδιωτικού τομέα. Διότι, κυρία Συρεγγέλα, οι συμπράξεις δημόσιου και ιδιωτικού τομέα υπερδιπλασιάσουν το κόστος κατασκευής. Είναι «βούτυρο στο ψωμί» των επιχειρηματικών κατασκευαστικών ομίλων. Θα παραδίδονται και θα λειτουργούν με ιδιωτικό οικονομική λειτουργία, για την εξασφάλιση των κερδών των επιχειρηματικών ομίλων, σε βάρος των δικαιούχων.

Μιλάμε χωρίς εμπορευματοποίηση της γης, της κατοικίας, αλλά φθηνή σύγχρονη λαϊκή και φοιτητική στέγη, για μέτρα προστασίας της πρώτης κατοικίας, ξεχωρίζοντας το αίτημα για ανασύσταση του έργου των Οργανισμών Εργατικής Κατοικίας και Εργατικής Εστίας, με το σύνολο των αρμοδιοτήτων που υπήρχαν, με άμεση έναρξη και ενίσχυση του κατασκευαστικού προγράμματος. Επίσης, επιδότηση ενοικίου στο 100% της αξίας του από το Κράτος για τα νέα ζευγάρια. Άμεση ανέγερση νέων εστιών, επισκευή, ανακαίνιση όλων των παλιών, αποκλειστικά με κρατική δαπάνη, μηνιαίο στεγαστικό φοιτητικό επίδομα στο ύψος του ενοικίου. Πλήρης νομοθετική προστασία της πρώτης κατοικίας των λαϊκών νοικοκυριών και απαγόρευση πλειστηριασμών πρώτης κατοικίας. Βέβαια, σε ένα τέτοιο εκμεταλλευτικό σύστημα που βάζει τις λαϊκές ανάγκες – στην πράξη έχει αποδειχθεί – στην «προκρούστεια κλίνη», στη λογική του κόστους-οφέλους. Μόνο ο λαός μπορεί να σώσει το λαό, τον εαυτό του.

Διέξοδος, λοιπόν, υπάρχει και βρίσκεται σε μια ανώτερη οργάνωση της κοινωνίας, στο σοσιαλισμό και είναι για το τώρα και όχι για το μέλλον. Στην κοινωνική ιδιοκτησία με επιστημονικό και κεντρικό σχεδιασμό, που μπορεί να διασφαλίσει την κάλυψη και την πραγματική κατοχύρωση του συνόλου των σύγχρονων αναγκών, στη στέγη, στην ενέργεια, στη θέρμανση, στα υπόλοιπα κοινωνικά αγαθά και δικαιώματα. Όλα αυτά δεν αποτελούν κάποιο όνειρο, έτσι, αλλά μπορούν και είναι αναγκαίο να γίνουν πράξη μόνο εάν ο λαός πραγματικά συνειδητοποιήσει τη δύναμή του και αποφασίσει να βαδίσει σε αυτό το δρόμο της ανατροπής. Για να δοθεί και ριζική και οριστική λύση στο ζήτημα της στέγασης, όπως και σε όλα τα υπόλοιπα προβλήματα. Ανατροπή, λοιπόν, του καπιταλισμού και το μέλλον προφανώς είναι η νέα κοινωνία, η σοσιαλιστική. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κύριε Συντυχάκη.

Τον λόγο έχει η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κυρία Μαρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε. Κύριοι συνάδελφοι, η ακρόαση των εκπροσώπων των εξωκοινοβουλευτικών φορέων επιβεβαιώνει τους εύλογους προβληματισμούς μας ως προς την αποτελεσματικότητά του. Θεωρούμε ότι τα όσα ακούστηκαν στη δεύτερη συνεδρίαση καταδεικνύουν τα κενά του παρόντος νομοσχεδίου.

Συγκεκριμένα, στο άρθρο 14, η Κυβέρνηση παρουσιάζει τη Διεύθυνση Στεγαστικής Πολιτικής ως λύση για τα στεγαστικά προβλήματα όμως στην πράξη είναι ένα ακόμα δείγμα γραφειοκρατίας. Τα καθημερινά έξοδα σε βασικές ανάγκες αυξάνονται, με συνέπεια τα ποσοστά αστεγίας να αυξάνονται και αυτά. Οι τιμές ενοικίων εκτοξεύονται και οι πολίτες συνεχίζουν να ζουν σε συνθήκες ανασφάλειας και αδυναμίας οποιουδήποτε προγραμματισμού. Στον αντίποδα, η Κυβέρνηση συνεχίζει να μοιράζει υποσχέσεις αντί για σπίτια.

Ας είμαστε ξεκάθαροι. Οι οικείες διατάξεις για τα Τμήματα Στρατηγικού Σχεδιασμού, Αντιμετώπισης της Αστεγίας, Στεγαστικής Συνδρομής και Προσιτής Στέγασης προβλέπουν γενικώς και αορίστως αρμοδιότητες. Ωστόσο, δεν αναφέρεται κανένα σχέδιο για το πώς θα υλοποιηθούν στην πράξη. Η Κυβέρνηση υπόσχεται συλλογή και ανάλυση δεδομένων, επιτόπιες επισκέψεις και αξιολόγηση προγραμμάτων ενώ οι οικογένειες δεν βλέπουν πρακτικά κάποια βελτίωση στην καθημερινότητά τους από στεγαστικής άποψης. Διότι πόσες οικογένειες έχουν δει πραγματικό αποτέλεσμα από τα Προγράμματα Κοινωνικής Στέγασης μέχρι σήμερα; Πόσα κονδύλια αξιοποιούνται και πόσα παραμένουν στα χαρτιά, με αποτέλεσμα να τα καρπώνονται οι επιτήδειοι; Μπορεί και προτίθεται η Κυβέρνηση να παράσχει με πραγματικό ενδιαφέρον και μέριμνα στους πολίτες τα αυτονόητα ή θα τους υποχρεώσει σε πολυετείς δαπανηρές και ψυχοφθόρες διαδικασίες, ακόμα και δικαστικές;

Το Τμήμα Αντιμετώπισης της Αστεγίας θα εποπτεύει ο ΟΠΕΚΑ. Ωστόσο, οι καθυστερήσεις στην καταβολή επιδομάτων είναι καθημερινό φαινόμενο. Αντίστοιχα, το Τμήμα Προσιτής Στέγασης υπόσχεται αξιοποίηση ακίνητης περιουσίας που περιήλθε στο Υπουργείο με το άρθρο 72 του ν.5079/2023 για Κοινωνική Στέγαση, αλλά προβληματιζόμαστε αν οι νέοι και οι ευάλωτες ομάδες τελικώς θα επωφεληθούν με ευχέρεια, με διαφάνεια και με αποτελεσματικότητα; Η Κυβέρνηση οφείλει να φροντίσει να αποβούν αποτελεσματικές οι επιτόπιες επισκέψεις, οι αναλύσεις δεδομένων και ο Στρατηγικός Σχεδιασμός για την ανακούφιση του στεγαστικού Προβλήματος των ευαίσθητων ομάδων και να αναχαιτίσει το φαινόμενο της αστεγίας και της στεγαστικής επισφάλειας, τα οποία δυστυχώς συνεχώς αυξάνονται.

Η Κυβέρνηση οφείλει να διασφαλίσει ότι η ιδέα της στεγαστικής πολιτικής δεν θα αποβεί ένα ακόμα όργανο που να εξυπηρετεί διαδικασίες και όχι τον πολίτη. Χωρίς, όμως, σαφές σχέδιο και χωρίς διαφάνεια, η Διεύθυνση κινδυνεύει να γίνει ένας ακόμα γραφειοκρατικός μηχανισμός χωρίς ουσιαστικό όφελος για τους πολίτες. Η Κυβέρνηση οφείλει να δώσει λύσεις και να λάβει πρακτικά μέτρα ώστε τα προγράμματα να φτάνουν άμεσα σε όσους έχουν ανάγκη.

Επίσης, να διασφαλίσει ότι τα κονδύλια δεν θα σπαταλούνται σε διοικητικά έξοδα και αντί για σπίτια να αναχαιτίζει τις καθυστερήσεις και την αναποτελεσματικότητα στην εφαρμογή των προβλεπομένων προγραμμάτων. Σε αντίθετη περίπτωση, αν δηλαδή δεν δοθούν σαφείς και συγκεκριμένες απαντήσεις για τα σχέδια υλοποίησης, η Διεύθυνση Στεγαστικής Πολιτικής θα παραμείνει ένα θεωρητικό εγχείρημα.

Στο άρθρο 15 ο νομοθέτης παρουσιάζει την απόσπαση έως υπαλλήλων από τη Διεύθυνση Ακίνητης Περιουσίας και Στεγαστικής Συνδρομής της Δ.ΥΠ.Α. ως λύση για την ενίσχυση της διεθνούς στεγαστικής πολιτικής. Φοβούμαστε ότι πρόκειται για μία γραφειοκρατική μετακίνηση προσωπικού χωρίς κανένα ουσιαστικό όφελος για τους πολίτες. Οι αποσπασμένοι υπάλληλοι θα συνεχίσουν να συμμετέχουν ως ελεγκτές στα προγράμματα και τις παροχές της Δ.ΥΠ.Α. ακόμα και εκτός ωραρίου και παράλληλα θα ασκούν τα καθήκοντά τους στην Διεύθυνση Στεγαστικής Πολιτικής.

Ερωτάται η Κυβέρνηση, αυτή η διπλή απασχόληση μήπως συνιστά υπερφόρτωση σε ευθύνες και σε χρόνο των αρμοδίων υπαλλήλων; Μήπως με αυτό υπάρχει κίνδυνος να ενεργήσει σε βάρος της ποιότητας της εργασίας; Με πόσες ώρες υπερεργασίας θα απαιτείται να επιβαρύνονται οι αρμόδιοι υπάλληλοι και ποιος θα τις ελέγξει; Πώς θα επιλέγονται αυτοί οι αποσπασμένοι υπάλληλοι με ποια κριτήρια και από ποιον; Θα υπάρχει έλεγχος; Πώς θα αντιμετωπιστούν τυχόν λάθη ή καθυστερήσεις που θα προκύψουν λόγω του φόρτου εργασίας; Οι πολίτες που έχουν ανάγκη από στέγη θα δουν άμεσα αποτέλεσμα ή απλώς θα περιμένουν μέχρι να ολοκληρωθούν οι αναφορές και οι επιτόπιες επισκέψεις;

Ας υπενθυμίσουμε ότι πολλές φορές οι καθυστερήσεις στην ολοκλήρωση των διαδικασιών, οφείλονται σε μη υποστελέχωση των αρμόδιων υπηρεσιών. Εν προκειμένω, σε αυτή την περίπτωση, από την οποία εξαρτάται η ικανοποίηση των στεγαστικών αναγκών ή των ευάλωτων κοινωνικών ομάδων, πώς θα διασφαλιστεί η ανεμπόδιστη διεκπεραίωση των φακέλων; Ποιος θα φροντίζει για αυτές τις ευάλωτες ομάδες, αν οι αποσπασμένοι υπάλληλοι είναι συνεχώς δίπλα φορτωμένοι; Πώς διασφαλίζεται ότι οι αποσπασμένοι υπάλληλοι θα επικεντρωθούν στις πραγματικές ανάγκες των πολιτών και όχι στις διαδικασίες;

Η Κυβέρνηση ισχυρίζεται ότι η απόσπαση θα βοηθήσει την εφαρμογή του προγράμματος της Διεύθυνσης Στεγαστικής Πολιτικής, δηλαδή την αντιμετώπιση της αστεγίας, την παροχή στεγαστικής συνδρομής και την υλοποίηση προγραμμάτων κοινωνικής ή πρόσθετης κατοικίας. Όμως με μόλις 15 υπαλλήλους και μάλιστα με διπλές αρμοδιότητες, φοβούμαστε ότι δεν θα υπάρξει πραγματικό αποτέλεσμα.

Στο άρθρο 16, ο νομοθέτης με το παρόν άρθρο αποκαλύπτει για άλλη μια φορά τη συστηματική αδράνεια και την έλλειψη σοβαρού σχεδίου της Κυβέρνησης. Για ποιο λόγο οι διατάξεις για τη Γενική Διεύθυνση Δημογραφικής και Στεγαστικής Πολιτικής δεν είναι προσωρινές; Τι εμποδίζει την Κυβέρνηση να θεσμοθετήσει οργανισμό μόνιμο και σταθερό εδώ και χρόνια; Πώς μπορεί η Κυβέρνηση να ισχυρίζεται ότι θα επιλύσει κρίσιμα ζητήματα δημογραφίας και στέγης, όταν η ισχύς των ρυθμίσεων λήγει στις 30 Ιουνίου του 2026; Τι θα συμβεί μετά τη λήξη αυτής της προσωρινής περιόδου; Υποθέτουμε πως δε θα μείνουν οι οικογένειες και οι ευάλωτες ομάδες χωρίς καμία προστασία. Ωστόσο, πόσο αξιόπιστα είναι τα προγράμματα και οι δράσεις που βασίζονται σε διατάξεις που η ίδια η Κυβέρνηση χαρακτηρίζει προσωρινές;

Γιατί να απαιτείται τόσος πολύς χρόνος για την έκδοση ενός προεδρικού διατάγματος που θα πρέπει να οργανώσει σωστά το Υπουργείο. Αυτή η προσωρινότητα μας οδηγεί τη σκέψη ότι η Κυβέρνηση δεν είναι ακόμα έτοιμη να σχεδιάσει πλήρη και ολοκληρωμένη στεγαστική πολιτική και ότι το παρόν νομοσχέδιο το κατέθεσε πιεζόμενη για να παρουσιάσει έστω κάτι. Ωστόσο, είναι αυτονόητο ότι οφείλει να δώσει μόνιμες, σαφείς και αποτελεσματικές λύσεις.

Το άρθρο 17 ορίζει όρους και προϋποθέσεις για τα προγράμματα στεγαστικής συνδρομής. Όμως, στην ουσία, αυτό το άρθρο θεωρούμε ότι μπορεί να αποβεί ένα επικίνδυνο εργαλείο για γραφειοκρατική καθυστέρηση και ενδεχόμενες κυβερνητικές υπόγειες ενέργειες. Εκεί οδηγείται η σκέψη μας, διότι η διάταξη δίνει σχεδόν απόλυτη εξουσία στους Υπουργούς να καθορίζουν τα πάντα από τον προϋπολογισμό, τη διάρκεια, τις κατηγορίες δικαιούχων, τη διαδικασία επιλογής μέχρι την καταβολή της ενίσχυσης και την ανάκτηση αχρεωστήτως καταβληθέντων ποσών.

Κάτω από αυτό το σχήμα, ποιος ελέγχει και ποιον; Ποιος διασφαλίζει ότι η Κυβέρνηση δεν θα χρησιμοποιήσει αυτό το πλαίσιο για πολιτικούς ή πελατειακούς σκοπούς; Ποιος εγγυάται ότι οι πόροι δεν θα κατευθυνθούν σε επιλεγμένες ομάδες με γνώμονα πολιτικές προτιμήσεις και δεν θα εξυπηρετήσει την εκπλήρωση ιδιωτικών υποσχέσεων;

Πώς θα αποφευχθεί η καθυστέρηση στην καταβολή επιδομάτων, όταν κάθε απόφαση απαιτεί τη σύμφωνη γνώμη τριών υπουργών και, ενδεχομένως, άλλων εμπλεκόμενων φορέων; Τι μέτρα θα λάβει η Κυβέρνηση για να αποφύγει την κακοδιαχείριση πόρων, όταν η ίδια η διάταξη δίνει πλήρη ευχέρεια στους εκάστοτε υπουργούς να καθορίζουν διαδικασίες και δικαιούχους; Γιατί δεν υπάρχει ρητό χρονοδιάγραμμα για την εφαρμογή των προγραμμάτων, ώστε οι πολίτες να μην περιμένουν μήνες ή χρόνια για τη βοήθεια που δικαιούνται; Πώς θα διασφαλιστεί η αμεροληψία και η αντικειμενικότητα στη διαδικασία επιλογής δικαιούχων;

Το άρθρο, όπως έχει διαμορφωθεί, δίνει στην Κυβέρνηση τη δυνατότητα να παίξει με τα χρήματα και τα προγράμματα, να καθυστερήσει ή να επιλέξει ποιοι θα ωφεληθούν χωρίς ουσιαστικό έλεγχο. Απαιτείται διαφάνεια, σαφήνεια και ταχύτητα με συγκεκριμένα κριτήρια εφαρμογής και προϋπολογισμός και χρονοδιαγράμματα, ώστε να προστατευθούν οι οικογένειες και οι πολίτες και όχι να εξυπηρετούνται μικροπολιτικά συμφέροντα.

Στο άρθρο 17, οι Υπουργοί παίρνουν στα χέρια τους τον απόλυτο έλεγχο της στεγαστικής συνδρομής. Ορίζουν δικαιούχους, κονδύλια, διαδικασίες. Ποιος, όμως, διασφαλίζει ότι αυτό δεν θα καταλήξει σε ικανοποίηση πελατειακών σχέσεων; Ποιος εγγυάται ότι τα χρήματα δεν θα μοιράζονται σε ημέτερους; Πώς θα προστατευτούν οι πραγματικά αδύναμοι πολίτες από την αυθαιρεσία και την καθυστέρηση;

Σα άρθρα 18 και 19, η Ψηφιακή Πύλη Στεγαστικής Πολιτικής παρουσιάζεται ως καινοτομία. Στην πράξη, όμως, συγκεντρώνει τεράστιο όγκο προσωπικών δεδομένων χωρίς σαφείς εγγυήσεις προστασίας τους. Ποιος θα ελέγχει τη χρήση αυτών των δεδομένων; Τι θα συμβεί αν γίνουν λάθη, αν διαρρεύσουν – όπως διδάσκει το πρόσφατο παρελθόν – ή αν χαθούν; Τελικά, η Πύλη θα δώσει λύσεις ή θα μετατραπεί σε ένα άλλο ψηφιακό «τέρας» γραφειοκρατίας σε βάρος των πολιτών;

Στο άρθρο 31, στην παράγραφο 4, προβλέπεται ότι η κυριότητα μπορεί να αρθεί για σπουδαίο λόγο, όπως πλημμελής εκπλήρωση σκοπού. Δηλαδή, παρέχεται τεράστια διακριτική ευχέρεια στην Κυβέρνηση να πάρει πίσω τη γη κατά το δοκούν, με μόλις μία απόφαση του εκάστοτε υπουργού. Δεν μπορούμε παρά να είμαστε αντίθετοι.

Στο άρθρο 34 η Κυβέρνηση εισάγει μία ακόμα διάταξη, με την οποία όλα τα ουσιώδη ζητήματα που αφορούν τα άτομα με αναπηρία, είτε από το ποιοι είναι δικαιούχοι μέχρι το πώς λειτουργούν οι δομές, παραπέμπονται να ρυθμίζονται με μία κοινή υπουργική απόφαση. Ωστόσο, όταν αναφερόμαστε σε δομές, οι οποίες αφορούν σε άτομα με αναπηρία που έχουν περισσότερο από οποιοδήποτε άλλο δικαίωμα σε αξιοπρέπεια και σεβασμό, δεν μπορούμε να δεχτούμε να παραμείνει το πλαίσιο θολό και ασαφές.

Η Ελληνική Λύση έχει τονίσει ότι δεν αποδέχεται την πρακτική της Κυβέρνησης να κυβερνά με αόριστες εξουσιοδοτήσεις, εξυπηρετώντας ακόμα και νομικά πρόσωπα ιδιωτικού δικαίου. Εν προκειμένω, ούτε σε αυτό το θέμα δεν ορίζονται στο νόμο τα βασικά δικαιώματα των ωφελούμενων, ούτε υπάρχει πρόβλεψη για σταθερή και μόνιμη στελέχωση των Δομών με το κατάλληλο προσωπικό. Τα υπόλοιπα στην Ολομέλεια. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής Παρόντες ήταν οι βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Λυτρίβη Ιωάννα, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Θωμαΐδα (Τζίνα), Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπασωτηρίου Σταύρος, Ρουσσόπουλος Θεόδωρος, Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παππάς Πέτρος, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Δάγκα Παρασκευή (Βιβή), Δελής Ιωάννης, Συντυχάκης Εμμανουήλ, Κτενά Αφροδίτη, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Κεφαλά Γεωργία (Τζώρτζια), Μπιμπίλας Σπυρίδων, Ασπιώτης Γεώργιος, Λινού Αθηνά, Μπαράν Μπουρχάν, Παπαδόπουλος Νικόλαος και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Φωτίου από τη «Νέα Αριστερά».

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε. Από την ομιλία του Πρωθυπουργού στη ΔΕΘ και την αναλυτική αναφορά της Υπουργού την περασμένη φορά, στην κατ’ άρθρον ανάγνωση, στο άτομό μου, θα ήθελα λίγο παραπάνω χρόνο για να εξηγήσω τι έχει συμβεί.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ορθή η ανοχή στο χρόνο σας.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε. Ο κ. Μητσοτάκης δεν εξήγγειλε κανένα μέτρο για τη στεγαστική κρίση στη ΔΕΘ, που είναι η μεγαλύτερη κρίση, σήμερα, στην Ευρώπη και που ρημάζει 1 στα 3 νοικοκυριά, κατά την EUROSTAT. Έδειξε την πλήρη απαξίωση του ο Πρωθυπουργός στο Κοινοβούλιο, όταν είπε, κομπάζοντας το Σάββατο 6/9, ότι ψηφίστηκε η κοινωνική αντιπαροχή, ενώ η Ολομέλεια έχει οριστεί για αύριο 9/9. Έχετε την Πλειοψηφία, μπορεί να λέει και ο Πρωθυπουργός ότι ψηφίζονται τα πάντα, πριν έρθουν στο Κοινοβούλιο.

Άλλωστε, η κοινωνική αντιπαροχή έχει γίνει το πιο σύντομο ανέκδοτο της ΔΕΘ. Ψηφίστηκε το 2022 και κάθε χρόνο ο Πρωθυπουργός υποσχόταν ότι θα εφαρμοστεί τους επόμενους 3 μήνες. Μόνο που χρειάστηκαν 3 χρόνια για να συμφωνήσει η Κυβέρνηση με τους μεγαλοεργολάβους πώς ακριβώς θα δομηθεί το πρόγραμμα για τα συμφέροντά τους. Για αυτό και τα άρθρα 3 έως 10 τροποποιούν όλα τα άρθρα του νόμου του 2022.

**Είναι σαφές, αυτό που είπαμε από την αρχή, ότι εδώ δεν έχουμε ούτε κοινωνική, ούτε αντιπαροχή. Θα το εξηγήσω ξανά. Όλοι οι Έλληνες γνωρίζουν ότι, όταν δίνεις το οικόπεδο αντιπαροχή σε έναν εργολάβο, αυτός σου δίνει ανάλογα με την αξία της γης στην περιοχή εκείνη που βρίσκεται αντιπαροχή 30% έως 50% του κτίσματος που θα κατασκευαστεί. Στην προκειμένη περίπτωση ο ιδιοκτήτης του οικοπέδου, δηλαδή το Κράτος, εκχωρεί και την αντιπαροχή το 30% έως 50% του κτίσματος στον εργολάβο για να την εκμεταλλεύεται. Δηλαδή, να εισπράττει τα νοίκια προς όφελός του. Μόνο όριο είναι η δεκαετία για όσους ενοικιαστές θέλουν να το αγοράσουν, οπότε τότε θα πληρώσουν, βέβαια, την υπολειπόμενη αξία στο Δημόσιο - ιδιοκτήτη, με βάση κάποια δάνεια, φαντάζομαι. Η είσπραξη των ενοικίων, από τον εργολάβο, όπως μας είπε την Παρασκευή η Υπουργός, θα γίνεται διότι εκείνος θα αναλάβει και τη συντήρηση, ακριβώς για να μην «γκετοποιηθεί» η περιοχή, επί λέξει κρατήστε «της γκετοποίησης» της περιοχής».**

**Πέμπτο, στο νομοσχέδιο μόνη υποχρέωση του εργολάβου είναι απλώς να ενοικιάσει σε χαμηλότερη τιμή τα διαμερίσματα της αντιπαροχής από τα ενοίκια της περιοχής. Πάλι, όμως, αυτήν την τιμή τη χαμηλότερη δεν την ορίζει το Κράτος αλλά ο εργολάβος. Διότι το νομοσχέδιο, στο άρθρο 6, είναι σαφές ότι το ύψος του ενοικίου το δίνουν οι εργολάβοι, γιατί αποτελεί κριτήριο επιλογής τους κατά τον διεθνή διαγωνισμό . Το Κράτος απλώς θα τους πει σε ποιους θα το ενοικιάσει, αφού, βέβαια, πρώτα αποκλείσει τους φτωχούς, τους ευάλωτους, τους φοιτητές, διότι κανείς τους δεν θα μπορέσει να πληρώσει το έστω χαμηλότερο νοίκι, όταν τους κόψει, αν στεγαστούν εκεί, το επίδομα στέγης, όπως λέει το νομοσχέδιο. Θα αποκλείσει, δηλαδή, κυρία Υπουργέ, το Κράτος τους «πληβείους», την «πλέμπα» όπως είπα και ανατριχιάσατε την περασμένη φορά. Μόνο, ως γνωστόν, η λέξη είναι από το λατινικό** **plebs και περιγράφει τον απλό λαό σε αντίθεση με τους πατρικίους.**

**Βλέπετε, κυρία Υπουργέ, δεν υπάρχουν αισχρές λέξεις στην ελληνική γλώσσα, υπάρχουν μόνο σκληρές πράξεις, σαν κι αυτή που κάνετε με το άρθρο 4. Σε αυτούς, άλλωστε, αναφέρεστε και εσείς. Σε αυτούς τους plebs, την «πλέμπα», όταν λέτε ότι δεν πρέπει να «γκετοποιηθεί» η περιοχή. Το ενοίκιο που ορίζει ο εργολάβος δεν είναι κοινωνικό ενοίκιο. Θα ήταν, αν το νοίκι οριζόταν ανάλογα με το εισόδημα των ενοικιαστών. Σας το είπαν με έμφαση όλοι οι φορείς. Δεν το ακούτε.**

**Η «Νέα Αριστερά» σας λέει ότι πρόκειται για ένα ψευδεπίγραφο νομοσχέδιο, με έναν πολύ θετικό και ωραίο τίτλο. Δεν αντιμετωπίζει, όμως, τα αίτια και το μέγεθος της στεγαστικής κρίσης, αλλά δίνει σε ντόπιους και ξένους μεγαλοεργολάβους δημόσια γη. Προσέξτε κάτι που δεν έχετε καταλάβει όλοι νομίζω για τα δημόσια ακίνητα. Δεν είναι μόνο η δημόσια γη και τα δημόσια ακίνητα, τα οποία πάλι οι υπεργολάβοι τα παίρνουν το σύνολο αντιπαροχής και μη του ακινήτου. Όλα αυτά, βέβαια, δίνουν στους ντόπιους και ξένους μεγαλοεργολάβους δημόσια γη και δημόσια ακίνητα, όπως είπα του Κράτους και των ΟΤΑ και αυτά βέβαια, υπό την απόλυτη κρίση της Κυβέρνησης.**

Η δήθεν «κοινωνική παροχή» είναι μια δική σας νεοφιλελεύθερη επινόηση. Ψεύδεστε όταν λέτε ότι εφαρμόζεται στο εξωτερικό. Σας είπαμε ότι η κρίσιμη διαφορά είναι πως εκεί το Κράτος επιδοτεί με διάφορους τρόπους μη κερδοσκοπικές ιδιωτικές εταιρείες, συνεταιρισμούς και ενώσεις κατοίκων. Την Παρασκευή διαστρεβλώσατε τα λεγόμενά μας. Είπατε, κυρία Υπουργέ, ότι μιλήσαμε για μη κερδοφόρες εταιρείες. Κυρία Υπουργέ, δηλώνετε οικονομολόγος, δε μπορεί να μην ξέρετε τη διαφορά μεταξύ «κερδοφόρας» και «κερδοσκοπικής εταιρείας».

Η «ΝΕΑ ΑΡΙΣΤΕΡΑ» υποστηρίζει ότι η τεράστια αύξηση των τιμών αγοράς και ενοικίων δεν είναι αποτυχία της πολιτικής Μητσοτάκη, όπως νομίζει π.χ. το ΠΑΣΟΚ. Είναι συνειδητή ταξική επιλογή. Είναι μέρος της ευρύτερης αναδιανομής του πλούτου από τους φτωχούς, τους οικονομικά ισχυρούς. Στον τομέα της στέγης πώς γίνεται αυτή η αναδιανομή; Πρώτον, δεν υπάρχει προστασία των ευάλωτων νοικοκυριών με χαρακτηριστικότερα παραδείγματα το νέο Πτωχευτικό Κώδικα της Νέας Δημοκρατίας, που κατάργησε την προστασία της πρώτης κατοικίας από πλειστηριασμούς, παρόλο που υπάρχουν 350.000 ακίνητα σε δάνεια που ήδη έχουν ξεκινήσει και τα διακρατούν οι τράπεζες και τα funds, με αποτέλεσμα η ιδιοκατοίκηση να μειώνεται συνεχώς. Έτσι αυτό το καταφέρατε. Έτσι μειώνεται η ιδιοκατοίκηση.

Συγχρόνως, η Κυβέρνηση μείωσε κατά το 1/3 τους δικαιούχους του επιδόματος στέγης τα τελευταία 3 χρόνια, ενώ η στεγαστική κρίση παροξύνεται. Η Κυβέρνηση, επίσης, ενισχύει τη ζήτηση αγοράς κατοικιών μέσω δανείων, αντί για την προσφορά κατοικιών προς ενοικίαση – γιατί και σε αυτό φάνηκε να μην καταλαβαίνουν τι λέμε – π.χ. διαθέτει 1,75 δισ. ευρώ δημόσιων πόρων για τα προγράμματα στεγαστικών δανείων «Σπίτι μου 1 και 2» ετοιμάζοντας, ουσιαστικά, μια νέα γενιά «κόκκινων» δανείων και μόλις 50 εκατ. για προγράμματα ανακαίνισης και ενοικίασης, το «Ανακαινίζω - Νοικιάζω». Έτσι οι τιμές αγοράς για ενοικίαση εκτοξεύονται.

Σύμφωνα με τους δείκτες της Τράπεζας της Ελλάδος «οι τιμές διαμερισμάτων στην Αθήνα το πρώτο τρίμηνο του 2025 είχαν αυξηθεί κατά 80% σε σχέση με το 2019 και στη Θεσσαλονίκη κατά 77,7%. Το πιο χαρακτηριστικό παράδειγμα αντίστροφης αναδιανομής του πλούτου είναι αυτό των φοροελαφρύνσεων του Πρωθυπουργού στη ΔΕΘ. Ακούστε, για εισοδήματα 60.000 και άνω προκύπτουν μειώσεις από 1.600 έως 5.050 το χρόνο. Για εισοδήματα μεταξύ 10.000 και 20.000 οι φοροελαφρύνσεις είναι της τάξης 20 έως 600 ευρώ το χρόνο, δηλαδή, 1,6 ευρώ έως 50 ευρώ το μήνα. Όμως, 5.000.000 φορολογούμενοι με πολύ χαμηλά εισοδήματα που δεν ξεπερνούν τα 10.000 ευρώ το χρόνο δεν έχουν καμία ουσιαστική ελάφρυνση, καθώς στη συντριπτική τους πλειονότητα βρίσκονται εντός του αφορολόγητου ορίου. Είναι αυτά τα νοικοκυριά που βλέπουν τα εισοδήματά τους να τελειώνουν τις πρώτες 17 μέρες του μήνα. Είναι οι νέοι 18 έως 34 ετών που σε ποσοστό 67,3% μένουν με τους γονείς τους και μετά ζητάτε από αυτούς τους νέους να κάνουν παιδιά.

Κατά τους υπολογισμούς μας, έχει πάρει η Κυβέρνηση του κ. Μητσοτάκη γύρω στα 10 δισ. και επιστρέφει στους πολίτες 2,85 δισ.. Αυτό που πρέπει να κατανοήσουμε είναι ότι η οξύτατη στεγαστική κρίση στην Ελλάδα απαιτεί μέτρα άμεσης απόδοσης, δηλαδή απτά μέτρα, που θα διασφαλίζουν σε λίγο χρόνο οικονομικά προσιτή στέγη, κυρίως μέσω ενοικίασης και όχι με κατασκευές που είναι πάντα χρονοβόρες και πάρα πολύ ακριβές.

Χρειάζεται να τονωθεί, λοιπόν, η προσφορά κατοικιών που θα ενοικιάζονται μακροχρόνια. Για αυτό εμείς προτείνουμε την Τράπεζα Κοινωνικής Στέγης, όπου όλες οι κατοικίες θα τις διαχειριζόταν το Κράτος, κατευθύνοντας δημόσιους πόρους σε αναδιαμορφώσεις και ανακαινίσεις. Στη συνέχεια, θα ενοικιάζονταν έναντι χαμηλού ενοικίου έως και μηδενικού, ανάλογα με τα εισοδήματα και τις ανάγκες των πολιτών. Αυτή η Τράπεζα Στέγης, στη δική μας λογική, μπορεί να εμπλουτιστεί και από ενεργές κατοικίες ιδιωτών που σήμερα τις νοικιάζουν, εάν τους δίνατε φοροαπαλλαγές για 6 έως 10 χρόνια να δώσουν ενεργές κατοικίες σε αυτή την Τράπεζα Στέγης.

Εκτός από την Τράπεζα Στέγης, εμείς προτείνουμε απαγόρευση πλειστηριασμών, νέο πτωχευτικό κώδικα με προστασία της πρώτης κατοικίας για την πλειοψηφία των πολιτών και θέσπιση αντικειμενικών κριτηρίων για υποχρεωτική αποδοχή διαπραγμάτευσης από τράπεζες και funds. Δεύτερον, ανώτατο επιτρεπόμενο ενοίκιο, πλαφόν και όριο ετήσιας αύξησης με βάση την αντικειμενική αξία και το δείκτη τιμών καταναλωτή. Διπλασιασμό του στεγαστικού επιδόματος, που εμείς θεσπίζαμε το 2018 και έκτοτε παραμένει στα ίδια ποσά, και διεύρυνση των εισοδηματικών κριτηρίων. Παραπέρα ενίσχυση της προσφοράς μακροχρόνιας μίσθωσης, πλην της Τράπεζας Στέγης με κατάργηση της golden visa για οικιστικά ακίνητα και απαγόρευση σε επιχειρήσεις να εκμεταλλεύονται κατοικίες με βραχυχρόνια μίσθωση τύπου Airbnb. Διατήρηση αυτού του δικαιώματος μόνο για φυσικά πρόσωπα, για μία κατοικία, ανά ΑΦΜ υπόχρεου ή συζύγου. Τέλος, θεσμική αναβάθμιση της δημόσιας στεγαστικής πολιτικής με οργάνωσή της σε επίπεδο Υπουργείου. Σας ευχαριστώ για το χρόνο που μου δώσατε, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επόμενος ομιλητής είναι ο Ειδικός Αγορητής της Κοινοβουλευτικής Ομάδας «ΝΙΚΗ», ο κύριος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «**[**ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ**](https://www.hellenicparliament.gr/Vouleftes/Ana-Koinovouleftiki-Omada/?partyId=9e275abe-1371-4c1c-8fa5-b0340109fbae)**”»):**  Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, στην παρούσα συνεδρίαση που είναι αφιερωμένη στη δεύτερη ανάγνωση και έχοντας αρκετό χρόνο από την κατάθεση των απόψεων των φορέων, μπορούμε να έχουμε μια πιο ολοκληρωμένη εικόνα. Όπως είναι φανερό, οι απόψεις τόσο της αντιπολίτευσης όσο και των φορέων αλλά και εκείνες των σχολίων της ηλεκτρονικής διαβούλευσης συμπίπτουν. Έχουν γίνει φανερές οι ελλείψεις σε πολλά άρθρα και προτάθηκαν αξιόλογες διορθώσεις. Το όλο σκεπτικό είναι λανθασμένο από τη βάση του.

Χωρίς περίσκεψη αποφασίστηκε να ανατεθεί ένα τεράστιο έργο, δηλαδή η παραχώρηση πολλών και μεγάλων ακινήτων σε διάφορες καταστάσεις, στο Υπουργείο Κοινωνικής Συνοχής και Οικογένειας. Όπως αποκαλύφθηκε από τους εκπροσώπους των εργαζομένων, δεν είναι δυνατό, λόγω υποστελέχωσης, να διαχειριστεί αυτό το όγκο το Υπουργείο, παρά το γεγονός ότι διαθέτει ικανούς υπαλλήλους με εμπειρία, και προβληματίστηκαν αν μπορεί με αποσπάσεις ή άλλες έκτακτες μετακινήσεις να αντιμετωπιστεί αυτός ο φόρτος εργασίας.

Πάσχει, όμως, ο τρόπος επιλογής των αναδόχων των εργολάβων που θα κατασκευάσουν τα ακίνητα. Εδώ έχουν γίνει πολλαπλά λάθη, γιατί, αφενός, περιόρισε στο 30% το ποσοστό των κατοικιών που θα διατίθενται ως κοινωνική κατοικία, αφετέρου, έδωσε μεγάλα προνόμια στον εργολάβο και τον κατέστησε ενδιάμεσο μεταξύ Δημοσίου και δικαιούχων. Το πρόβλημα δεν διορθώνεται με τη δυνατότητα που θα παρέχεται στον εργολάβο να εκμεταλλευτεί τα ακίνητα, γιατί δικαίως αυτός θα θέλει να κερδίσει. Η κυρία Υφυπουργός το είπε, με μια δόση υπερηφάνειας, ότι δεν θα ξοδεύει τίποτα το Δημόσιο. Αν θέλει το Κράτος να ασκήσει κοινωνική πολιτική, καλύτερα να ξοδεύει και να την ασκεί μέσω δικών του φορέων. Δεν γίνεται κοινωνική πολιτική να είναι παρακολούθημα της αναπτυξιακής. Οι ανάγκες είναι άμεσες και πρέπει να δοθούν άμεσες λύσεις. Η ανάπτυξη δεν είναι τόσο βραχυχρόνια. Οι συμπράξεις αυτές με ιδιώτες ίσως δημιουργήσουν κάποια, λίγα αναλογικά, ακίνητα, αλλά σε βάθος χρόνου τετραετίας.

Τα κριτήρια επιλογής αναδόχου γιατί να είναι δυνητικά; Ποια λογική υπαγορεύει να υπάρχει αυτή η ασάφεια κατ’ επανάληψη; Δυνητικά τα κριτήρια δικαιούχων, δυνητικά και των εργολάβων; Στα άρθρα 3, 4, 5 και 6, αφθονεί η δυνητικότητα. Κανονικά θα έπρεπε να είναι σαφές πόσες θα είναι οι κατοικίες και τι ποσοστό κοινωνικές και λοιπά. Το Κράτος να σχεδιάζει και ο ιδιώτης να εκτελεί εφόσον επιλεγεί. Δεν μπορεί τα θεμελιώδη στοιχεία να είναι κριτήρια επιλογής, διότι τότε θα υποβαθμίσει την ποιότητα για να πάρει τη δουλειά ο κάθε εργολάβος. Αυτό σημαίνει ελεύθερη αγορά, κυρίες και κύριοι συνάδελφοι. Δεν είναι κακό να κερδίζει ο εργολάβος, αλλά αυτό είναι άλλο ζήτημα, άλλης τάξης και άλλης υφής. Δεν πρέπει να μπλέκεται το ένα με το άλλο, τουλάχιστον όχι με τον τρόπο που το κάνετε, που δίνετε υπέρμετρα δικαιώματα στους εργολάβους επί των δημοσίων ακινήτων.

Με το 30% ποσοστό κοινωνικών κατοικιών για κάθε κτίριο, οι ανάγκες δεν θα καλυφθούν ούτε σε 20 χρόνια και δεν έχουμε υπολογίσει τις περιπλοκές που έχουν πολλά δημόσια ακίνητα, διότι δεν είναι όλα «καθαρά» από νομικής πλευράς ή γρήγορες διαδικασίες. Ενδέχεται το Δημόσιο να πληρώσει και ρήτρες στους εργολάβους αν γίνουν λανθασμένες επιλογές. Στο ζήτημα της κοινωνικής πολιτικής στέγασης δεν πρέπει να υπεισέλθουν τέτοιες λογικές, διότι τότε δεν γίνεται κοινωνική πολιτική.

Νομίζω ότι δεν έχετε αντιληφθεί ότι στερούνται λογικής διάφορα σημεία του νομοσχεδίου. Παραδείγματος χάριν, στο άρθρο 6, παράγραφος 2, διαβάζουμε, στα κριτήρια επιλογής του αναδόχου σύμβασης κοινωνικής αντιπαροχής δύναται να περιλαμβάνονται, πρώτον, το ελάχιστο ποσοστό των οριζόντιων ή καθέτων κατά περίπτωση ιδιοκτησίας ή συνιδιοκτησίας εξ αδιαιρέτου επί της κυριότητας του ακινήτου που δύναται να μεταβιβαστεί στον ανάδοχο ως εργολαβικό αντάλλαγμα, σύμφωνα με την περίπτωση α΄ της παραγράφου 3 του άρθρου 5.

Δεύτερον, ο ελάχιστος χρόνος διάρκειας της περιόδου διαχείρισης σύμφωνα με την περίπτωση β΄ της παραγράφου 3 του άρθρου 5. Τρίτον, ο αριθμός των κατοικιών που θα διατεθούν στους δικαιούχους μισθωτές, το άρθρο 5α΄. Τέταρτον, το ύψος του μισθώματος για τις κατοικίες που θα εκμισθωθούν προς τους δικαιούχους. Πέμπτο, η αρχιτεκτονική αρτιότητα της πρότασης του αναδόχου. Δηλαδή, θα έρθει ο κάθε ανάδοχος και θα κάνει προτάσεις επί των στοιχείων αυτών που θα έπρεπε να αποφασίσει το κράτος και να είναι σαφές στην προκήρυξη.

Στην προκήρυξη παρατηρούμε ότι θεσπίζεται μόνο άνω όριο μισθώματος, άνω όρο διαχείρισης. Πώς θα εκτιμηθεί αν ένας προτείνει υψηλότερο μίσθωμα από τον άλλο; Θετικά ή αρνητικά; Πώς θα εκτιμηθεί η αρχιτεκτονική αρτιότητα; Ο κάθε εργολάβος θα κάνει δικό του σχέδιο ή θα κάνει εκπτώσεις στην αρτιότητα κάποιος και με αυτό θα πάρει τη δουλειά; Γιατί να εξαρτάται η επιλογή εργολάβου από το πόσες κατοικίες θα διατεθούν ως κοινωνικές κατοικίες; Δεν υποτίθεται ότι θα ορίσει το βέλτιστο ποσοστό οικονομοτεχνική μελέτη του άρθρου 5; Ο εργολάβος για να μπορεί να δώσει άλλο από το βέλτιστο; Αυτά τα ερωτήματα μένουν αναπάντητα και μετέωρα στο νομοσχέδιο.

Μπορούμε να πούμε ότι εδώ δεν γίνεται κοινωνική πολιτική, αλλά αναπτυξιακή εργολαβική πολιτική. Δεν μπορεί να ανατίθεται σε μια οικονομοτεχνική μελέτη, την οποία όπως φαίνεται θα εκπονεί ιδιώτης ποιο είναι το κόστος των κοινωνικών κατοικιών, ούτε αφήνετε ασαφές το μίσθωμα. Πότε θα ωφεληθεί ο πολίτης, αν απαιτούνται 3 με 4 χρόνια για τη δόμηση και αν χρειάζεται και άλλα 10 χρόνια, όπως ρητά λέει ο νόμος, για να αποκτήσει κυριότητα θα έχει περάσει μία δεκαπενταετία. Δηλαδή, το πρόβλημα δεν λύνεται, αλλά παρατείνεται. Ούτε οι επιλογές δικαιούχων είναι σαφής όταν αφήνονται δυνητικά όλα τα κριτήρια στο άρθρο 4.

Η ΔΥΠΑ δεν μπορεί να ασκήσει μεταβατικό ρόλο φορέα στεγαστικής πολιτικής. Καλύτερα να ανασυσταθεί ο ΟΕΚ, που κακώς έκλεισε. Η όλη φιλοσοφία της φαίνεται πως δεν έχει σχέση με κοινωνική κατοικία, δεν ταιριάζει στον επείγοντα χαρακτήρα του προβλήματος και δεν έχει σαφή προσανατολισμό στην κοινωνική παροχή. Ούτε οι εργολάβοι θα ενδιαφερθούν αν δεν έχουν κέρδος από αυτό, ούτε οι πολίτες που αποτελούν τα πιο αδύναμα στρώματα της κοινωνίας θα ωφεληθούν αν κατασκευαστούν με χαμηλότερα ποιοτικά χαρακτηριστικά για να μπορέσει να κερδίσει ο εργολάβος.

Φαίνεται πως στο Υπουργείο κανείς δεν έχει εικόνα ή αντίληψη της έννοιας της κοινωνικής πολιτικής, για να μπορέσει να σχεδιάσει όντως, μια τέτοια πολιτική στέγασης. Σκοπός πρέπει να είναι η απόκτηση ιδιοκτησίας επί του ακινήτου. Ο πολίτης πρέπει να έχει ιδιοκτήτη στέγη και όχι να νοικιάσει για λίγα, με μικρότερο ενοίκιο τις κατοικίες που θέλετε να δημιουργήσετε. Δεν γίνεται το Κράτος να κάνει ιδιοκτήτη τον εργολάβο που θα νοικιάζει με χαμηλό μίσθωμα οικίες σε δικαιούχους, οι οποίες θα κατασκευαστούν σε τέσσερα χρόνια και θα δοθούν σε άλλα δέκα. Είναι παντελώς άστοχο το νομοσχέδιο σε ό,τι αφορά το ζήτημα της στέγης και επομένως, θα έπρεπε να αποσυρθεί.

Αναγνωρίζουμε ως θετικής κατεύθυνσης τα άρθρα 18, 19, 20 έως και 28 και εν μέρει τα διαδικαστικά, από το άρθρο 21 και μετά. Για τους τρίτεκνους, πρέπει να υπάρχει εξομοίωση με τους πολύτεκνους και να ακολουθηθούν οι προτάσεις των φορέων τους. Επίσης, για τα ΑμεΑ, να υιοθετηθούν οι προτάσεις της ΕΣΑμεΑ.

Η ορθή άσκηση κοινωνικής στεγαστικής πολιτικής, θα έπρεπε μακροπρόθεσμα να αποτελεί αντικείμενο ενός ειδικού οργανισμού, όπως ο Οργανισμός Εργατικής Κατοικίας, σήμερα που επιχειρείται μαζικά η διαχείριση ακινήτων του Δημοσίου για κοινωφελείς ή αναπτυξιακούς σκοπούς. Δεν μπορεί η υφιστάμενη δομή των υπηρεσιών να ανταποκριθεί στο μεγάλο εύρος αυτών των μετασχηματισμών, που περιλαμβάνουν δημόσια ακίνητα πολλών προελεύσεών και πολλών κατηγοριών, με ασαφή ιδιοκτησιακά καθεστώτα ή προβληματικές καταστάσεις.

Για αυτό το λόγο προτείνουμε την ανασύσταση του Ο.Ε.Κ. ή τη σύσταση παρόμοιου οργανισμού με ξεχωριστό προϋπολογισμό, αφιερωμένο σε αυτόν τον σκοπό. Η αξιόλογη πορεία του Ο.Ε.Κ. και το μεγάλο έργο του, με 50.000 κατοικίες και αρωγή σε 700.000 οικογένειες περίπου, ανύψωσε για πολλά χρόνια την Ελλάδα, σε μία από τις χώρες με τα μεγαλύτερα ποσοστά ιδιοκατοίκησης εντός της Ευρωπαϊκής Ένωσης. Παράλληλα, απέδειξε ότι το Δημόσιο, μπορεί να λειτουργήσει επιτυχώς και δεν είναι αναγκαίο να καταφεύγουμε με την πρώτη ευκαιρία σε υβριδικά σχήματα με ιδιώτες με αμφίβολο όφελος για τον πολίτη.

Η σύμπραξη με ιδιώτες μπορεί να λειτουργήσει επικουρικά και σε συνδυασμό με την αμιγώς δημόσια πολιτική κοινωνική στέγης, η οποία πρέπει να αποτελεί τον πυρήνα, τη βάση και τον κεντρικό πυλώνα της πολιτικής αυτής και να ασκείται από το δημόσιο και μάλιστα, από το στενό Δημόσιο. Όλα σχεδόν τα σημερινά προβλήματα στέγασης, εκτός από τη βραχυχρόνια μίσθωση, την golden visa και την δέσμευση ακινήτων, οι τιμές των ακινήτων οφείλονται και σε μεγάλο βαθμό και στην κατάργηση του Ο.Ε.Κ.. Πρέπει να ληφθούν μέτρα για τα τρία αυτά αίτια, αλλά χρειάζονται και άμεσες λύσεις.

Θεωρούμε ότι, πλην των λίγων εξαιρέσεων που προαναφέραμε, το νομοσχέδιο κινείται σε λανθασμένη κατεύθυνση, δεν δίνει άμεσες λύσεις, ούτε καν μακροπροθεσμίας και θα αποτύχει. Προτείνουμε και ζητάμε από την Κυβέρνηση, ως μία άμεση λύση, να δράσει άμεσα, με διεύρυνση στις επιδοτήσεις ενοικίου, τόσο ως προς τα εισοδηματικά κριτήρια, όσο και ως προς τις λοιπές ιδιότητες των δυνητικών δικαιούχων. Οι κατοικίες, θα απαιτήσουν χρόνια για να κατασκευαστούν, οπότε πρέπει να ληφθούν μέτρα, για την αποδέσμευση κατοικιών από τράπεζες και χρηματοπιστωτικούς οργανισμούς, αλλά και να περιοριστεί η βραχυχρόνια μίσθωση Airbnb και ιδιαίτερα η παράνομη.

Τα προγράμματα «Σπίτι μου Ι και ΙΙ» απέτυχαν, λόγω των πολύ αυστηρών κριτηρίων που τέθηκαν. Θα μπορούσαν να επαναληφθούν με πιο διευρυμένα κριτήρια, από τα οποία θα εξαλειφθούν οι ηλικίες και άλλα χαρακτηριστικά, που δεν έχουν νόημα και παράλληλα να ενισχυθεί η επιστροφή στην επαρχία με κάθε τρόπο. Δεν μπορεί ζητούμε από τους νέους να αγοράσουν παλιά ακίνητα, τα οποία έγιναν ακριβότερα, εξαιτίας του προγράμματος αυτού και να πρέπει να ξοδέψουν μεγάλα ποσά αποκατάστασης, όπως είναι αναμενόμενο. Κανένας νέος δεν θα δεσμευτεί με ένα παλιό σπίτι για χρόνια και αν έχει κάποια χρήματα, θα αγοράσει καινούργιο.

Θα πρέπει τόσο η παλαιότητα των προς αγορά σπιτιών να μην είναι τόσο στενά οριζόμενη, αλλά και οι επιδοτήσεις να δίνονται και για επισκευές με λιγότερα ηλικιακά κριτήρια, διότι από την κρίση επλήγησαν για 10 με 15 έτη και οι μεγαλύτερες ηλικίες, που σήμερα είναι πάνω από 40 ή 50.

Αυτό, επειδή στο πρόγραμμα μετέχουν και οι γονεϊκές οικογένειες των νέων, επειδή με αυτές συγκατοικούν πολλοί λόγω ανάγκης, οπότε τα κριτήρια πρέπει να διευρυνθούν ανάλογα. Δεν μπορεί, παραδείγματος χάρη, μια οικογένεια με δύο παιδιά να στηρίξει και τα δύο για να αγοράσει από μία παλιά κατοικία το καθένα, η οποία θα χρειάζεται επιπλέον επισκευές και κόστος συντήρησης. Ούτε καν το ένα παιδί δεν μπορούν να στηρίξουν, όταν το άλλο σπουδάζει, με αυτούς τους περιορισμούς. Αντιθέτως, θα μπορούσε μια γονεϊκή οικογένεια να αναλάβει ένα δάνειο μιας κατοικίας που θα δοθεί σε ένα από τα τέκνα. Οι κάτοικοι των μεγάλων πόλεων που θα μετακινηθούν στην περιφέρεια, στην επαρχία, να έχουν επιπλέον διευκολύνσεις. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς σας ευχαριστούμε.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κ. Σπυρίδων Μπιμπίλας, έχει το λόγο.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ πολύ. Δύο μέρες μετά την έναρξη της ΔΕΘ στη Θεσσαλονίκη και έχοντας ακούσει τα νέα μέτρα του Πρωθυπουργού – μάλιστα, ακούσαμε με έκπληξη ότι το νομοσχέδιο ψηφίστηκε, ενώ θα ψηφιστεί αύριο, φυσικά, από την Πλειοψηφία – αναρωτιόμαστε για το ποσοστό των Ελλήνων πολιτών που τους αφορούν, ουσιαστικά. Αναφέρομαι στα μέτρα που σχετίζονται με το εισόδημα των νέων και τη φορολογία τους. Στο θέμα της φορολόγησης των ατόμων με οικογένεια, κρίνω σωστή την κίνηση να γίνεται ανάλογα με τον αριθμό των τέκνων τους, όπως, άλλωστε, πρότειναν οι σύλλογοι πολυτέκνων και τριτέκνων οικογενειών εδώ και πάρα πολλά χρόνια. Αυτός είναι και ένας από τους λόγους της υπογεννητικότητας, εξαιτίας της υπέρμετρης φορολογίας που είχαν.

Ωστόσο, πολύ φοβάμαι ότι και αυτά τα ελάχιστα μέτρα που ανακοινώθηκαν, δεν θα φέρουν ουσιαστικές αλλαγές. Χρειάζεται, πραγματικά, μια δραστική πολιτική και γενναία μέτρα, για να αντιμετωπίσουμε το δημογραφικό ζήτημα και ιδιαίτερα, στις παραμεθόριες περιοχές, όπως αναφέρθηκα πριν από λίγο στην επίκαιρη ερώτηση που έκανα για το θέμα του βορείου Έβρου και τη φτώχεια, την ολοένα αυξανόμενη στη χώρα μας, είτε πρόκειται για πολίτες με οικογένεια, είτε πολίτες χωρίς εξαρτώμενα μέλη. Η κριτική μας δεν αφήνει στο απυρόβλητο τους προηγούμενους που κυβέρνησαν την Ελλάδα, που δεν είχαν επιληφθεί επαρκώς τόσο σοβαρών ζητημάτων, για αυτό και φτάσαμε ως εδώ.

Ακούστε, λοιπόν, την κοινωνία, ακούστε τις ανάγκες τους και δεν θα χάσετε. Δεν γίνεται την ίδια ώρα που προτείνετε το 13ωρο, να μην υπάρχουν παντού συλλογικές συμβάσεις. Το ξαναλέω και το ξαναλέω ιδιαίτερα για τον χώρο τον δικό μας, τον καλλιτεχνικό, δεν υπάρχει καμία συλλογική σύμβαση, παρά μόνο στα εθνικά θέατρα και στα κρατικά και υπάρχει πλήρες χάος. Πώς θα ζήσουν αυτοί οι άνθρωποι και πώς θα έχουν ιδιόκτητη κατοικία ή ενοικιαζόμενη;

Την ίδια μέρα και ώρα με την ομιλία του Πρωθυπουργού στη ΔΕΘ, άλλη μία ομιλία λάμβανε χώρα στη χώρα μας, αυτή της κυρίας Καρυστιανού, Προέδρου του Συλλόγου των Συγγενών Θυμάτων των Τεμπών, στην Πλατεία Συντάγματος. Μέσα σε δύο μέρες οργανώθηκε αυτό το συλλαλητήριο σε διάφορες πόλεις της Ελλάδας, χωρίς να προηγηθεί ενημέρωση από τον Τύπο, παρά μόνο από τα social media του διαδικτύου, χωρίς να διαφημιστούν τα σημεία της ομιλίας, χωρίς ουσιαστική στήριξη από τα κόμματα, όπως διαφημίστηκαν πάρα πολύ τα μέτρα που επρόκειτο να εξαγγείλει ο Πρωθυπουργός.

Μας πλαισιώνει μια κοινωνία που πάλλεται, μία κοινωνία που ζητάει δικαίωση, μια κοινωνία που ζητάει το ενδιαφέρον της Πολιτείας να στραφεί επάνω στον πολίτη και όχι προς τους ολίγους και τα συμφέροντά τους. Θα το ξαναπώ. Ακούστε την κοινωνία αυτή και δεν έχετε να χάσετε. Σίγουρα πρέπει να αποδείξετε ότι κινείστε για το συμφέρον των πολλών. Βεβαίως, θέλω να τονίσω, ότι αναμένουμε αναλυτικά τα ποσά που θα επιστρέψουν στην Ελλάδα και στους Έλληνες, αυτοί που κατακλέψαν μέσω του ΟΠΕΚΕΠΕ τον ελληνικό λαό.

Θα προχωρήσω και θα προτάξω το θέμα των τριτέκνων. Είναι σημαντικό που αναγνωρίζονται οι τρίτεκνοι ως μια ξεχωριστή κατηγορία οικογενειών. Απαραίτητη είναι και η αναγνώριση της συνομοσπονδίας τους που θα προκύψει και θα αποτελείται από συλλόγους τριτέκνων. Πέρα, όμως, από την αναγνώριση, η Κυβέρνηση οφείλει να προχωρήσει στα οφέλη των τριτέκνων και στις παροχές που θα τους προσφέρει. Στις παροχές αυτές οφείλετε να εντάξετε τις φοροαπαλλαγές, την απαλλαγή από ΕΝΦΙΑ, που ήρθε για λίγο και μένει επ’ αόριστον, την αυτόματη ένταξη τριτέκνων, αλλά και πολυτέκνων στο κοινωνικό οικιακό τιμολόγιο, στις ευνοϊκότερες προϋποθέσεις αγοράς κατοικίας ή ενοικίασης. Όλα αυτά τα μέτρα πρέπει να γίνουν εχθές και όχι κάποια στιγμή στο μέλλον.

Επίσης, οφείλει η Κυβέρνηση να παρέχει διευκολύνσεις σε τρίτεκνους και στον τομέα της. Σίγουρα, η καθιέρωση της 13ωρης εργασίας δεν θα διευκολύνει διόλου αυτή την κατάσταση.

Επιτέλους να επιστρέψει και ο 13ος και 14ος μισθός για τους δημοσίους υπαλλήλους. Μην αφήνετε στην άκρη αυτό το ζήτημα προτάσσοντας άλλα μέτρα, ο 13ος και 14ος μισθός οφείλει να επιστρέψει στους υπαλλήλους.

Διευκόλυνση στο δημογραφικό ζήτημα θα παρέχετε εάν κάνετε ευνοϊκότερες τις συνθήκες για συνυπηρέτηση, όχι μόνο για τους στρατιωτικούς, αλλά και για όλα τα επαγγέλματα, ανεξαρτήτως αν ο ένας από τους δύο συζύγους δεν είναι μόνιμος υπάλληλος. Ο κύκλος κινητικότητας μπορεί και αυτός να προσφέρει στους γονείς των τρίτεκνων οικογενειών, επίσης, η κινητικότητα οφείλει να ανοίξει ξανά και για τους εκπαιδευτικούς. Μην υποτιμάτε την προσφορά των εκπαιδευτικών σε άλλους φορείς του δημοσίου τομέα και μην αδικείτε τους εκπαιδευτικούς από αυτή τη δυνατότητα επιλογής. Θέλουμε χαρούμενους δημοσίους υπαλλήλους που να επιτελούν με όρεξη το λειτούργημά τους και όχι με βαρυθυμία.

Δεν αναφέρεστε καθόλου στις τρίτεκνες μονογονεϊκές οικογένειες, αλλά και στις μονογονεϊκές οικογένειες ανεξαρτήτως αριθμού τέκνων. Η στήριξη που παρέχετε στις μονογονεϊκές οικογένειες ποια είναι; Πώς στηρίζετε έμπρακτα τις μονογονεϊκές οικογένειες που έχουν αυξηθεί κατά πολύ στις μέρες μας τα τελευταία χρόνια; Έχετε κατά νου κάποιες διευκολύνσεις και παροχές για αυτού του είδους τις οικογένειες;

Έρχομαι τώρα στην κοινωνική αντιπαροχή, ας περάσουμε σε αυτό το θέμα. Δεν μπορώ να καταλάβω, γιατί το νομοσχέδιο που μιλάει για την κοινωνική αντιπαροχή με αυτές τις προδιαγραφές που ορίσατε, που εξυπηρετούν τα συμφέροντα των ιδιωτών, να βάζετε και τα άρθρα που αφορούν σε τρίτεκνους. Γιατί δίπλα στα συμφέροντα των τριτέκνων, που τα θέλουμε και τα επικροτούμε, να βάζετε άρθρα που θα παραχωρήσουν το μεγαλύτερο κομμάτι της πίτας στους ολίγους, στους ιδιώτες και μάλιστα στο όνομα της κοινωνικής πολιτικής που ενισχύει τον φτωχό και τον αδύναμο; Αποφασίστε τελικά, τι θέλετε; Να βοηθήσετε τους ανθρώπους ή να βρείτε ειδικούς νομοθέτες που ξέρουν πώς να καμουφλάρουν τα συμφέροντα των ολίγων στα άρθρα των νομοσχεδίων που τώρα μας συστήνετε;

Απαντήστε μας στην ερώτηση, γιατί δεν μας έχετε ενημερώσει πλήρως σχετικά με τα απολογιστικά στοιχεία από το πρόγραμμα του «Σπίτι μου Ι» όπως ακούστηκε και από εκπροσώπους των φορέων που είχαν κληθεί στην προηγούμενη συνεδρίαση; Στις κοινωνικές κατοικίες δεν νομίζετε πως πρέπει να συμπεριλάβετε και ένα ποσοστό για κατοικίες αστέγων; Σας αρέσει αυτή η εικόνα της παρακμής και της εγκατάλειψης που συναντάμε σε περιοχές της Αθήνας, αλλά και της Θεσσαλονίκης; Σας αρέσει η εικόνα των πεταμένων στρωμάτων, των «πτωμάτων» ανθρώπων, σαν πτώματα είναι στους δρόμους ή κουβερτών ή χαρτόκουτων που έχουν τοποθετηθεί στα πεζοδρόμια, σε στενά, σε σοκάκια, ενίοτε σε σημεία που κόβει ο αέρας και δεν τα προσεγγίζει η βροχή; Δεν νομίζω πως σας αρέσει αυτή η εικόνα.

Μια βόλτα γύρω από το Εθνικό Θέατρο, το οποίο υπηρέτησα επί πενταετία, θα σας απογοητεύσει οικτρά. Γύρω γύρω από τον κρατικό οργανισμό είναι άνθρωποι που μένουν στους δρόμους έξω από πόρτες πολυκατοικιών και άνθρωποι που βαράνε σύριγγες. Δεν ξέρω αν θυμάστε την Αθήνα το 2004, την Αθήνα των Ολυμπιακών Αγώνων. Εκείνο το καλοκαίρι δεν φοβόταν ο πολίτης να κυκλοφορήσει στην Αθήνα, ακόμα και στα στενά δρομάκια, ακόμα και αργά το βράδυ. Πώς θα ξαναφτιάξουμε την Αθήνα εκείνη, μια Αθήνα ανθρώπινη;

Θεωρώ ότι οι κοινωνικές κατοικίες αστέγων θα συμβάλλουν στη βελτίωση της εικόνας των μεγαλουπόλεών μας. Πρέπει να στελεχωθούν και ειδικές υπηρεσίες για να πείσουν αυτούς τους ανθρώπους να φύγουν από τους δρόμους και να μεταφερθούν σε δομές. Στις εταιρείες που θα αναλάβουν την ανέγερση ή επισκευή των κατοικιών οφείλουν να γίνονται οι απαραίτητοι έλεγχοι, δηλαδή στο νομοσχέδιο αυτό οφείλετε να εντάξετε τους αιφνίδιους ελέγχους, που θα είναι πραγματικά αιφνίδιοι.

Όπως έχω πει και για τις εργασίες που πρέπει το ΙΚΑ να πηγαίνει στα θέατρα την ώρα που κάνουν πρόβες, όχι να ειδοποιούνται και να κρύβονται οι άνθρωποι που εργάζονται, αλλά και τις διοικητικές αυτοψίες όσον αφορά όλα τα στεγαστικά προϊόντα. Όπως είπαν εκπρόσωποι των φορέων που μίλησαν σε προηγούμενη συνεδρίαση, απαιτείται να γίνεται διοικητικός έλεγχος και διασταύρωση, όπως έκανε η ΔΥΠΑ, όπως έκανε και ο ΟΕΚ. Οι κατοικίες που θα προκύψουν από την κοινωνική αντιπαροχή οφείλουν να είναι βιοκλιματικές, βλέποντας την παρούσα κατάσταση με τις ολοένα αυξανόμενες τιμές στην ενέργεια, αλλά και εξασφαλίζοντας καλύτερη διαχείριση των οικονομικών, αυτές οι κατοικίες οφείλουν να κατασκευαστούν, ώστε να είναι βιοκλιματικές.

Στο νομοσχέδιο αναφέρεστε σαφώς στο χαμηλότερο κοινωνικό ενοίκιο, όπως είπαν και οι εκπρόσωποι των φορέων θα πρέπει να ορισθεί το ποσοστό που θα είναι μικρότερο το νοίκι. Το κατά 60% μικρότερο του τρέχοντος μέσου εμπορικού μισθώματος είναι μια καλή πρόταση. Αντίστοιχα πρέπει να επιβληθεί και ένα ανώτατο επιτρεπόμενο μίσθωμα το οποίο θα προκύπτει βάσει κάποιων συντελεστών, όπως είναι η επιφάνεια, η θέση, ο όροφος, η παλαιότητα, η ποιότητα της κατασκευής και η ενεργειακή απόδοση.

Σαφέστατα, δεν αναφέρομαι μόνο στις κοινωνικές κατοικίες, αλλά σε όλες τις κατοικίες ανεξαιρέτως, γιατί τα ενοίκια, όπως γνωρίζετε και όπως έχει ειπωθεί και πολλές φορές εδώ μέσα, έχουν ξεφύγει. Κάποιοι ιδιοκτήτες έχουν γίνει αδηφάγοι και αρπάζουν όλο τον μισθό ενός ανθρώπου, που μόνο αυτόν έχει για να πληρώσει το ενοίκιο. Για αυτό δεν είναι μόνο αυτά που σας είπα, αλλά και το Airbnb που εκτόξευσε τα ενοίκια, αφού δεν υπάρχουν πια κατοικίες για μίσθωση, αλλά έχουν μετατραπεί όλες οι κατοικίες σε περιφερόμενα ξενοδοχειακά υποκαταστήματα. Επίσης, στις κοινωνικές κατοικίες αυτόματα οφείλει να είναι χαμηλότερη και η τιμή στο ρεύμα και στο αέριο από τον πάροχο ενέργειας, δηλαδή αυτόματα να εντάσσονται αυτές οι κατοικίες, στο κοινωνικό τιμολόγιο.

Σχετικά με τις φοιτητικές εστίες, έχετε να μας προτείνετε κάτι; Εμένα προσωπικά η ψυχή μου πονάει όταν ακούω για ανθρώπους που δεν μπόρεσαν να σπουδάσουν, γιατί δεν είχαν τη δυνατότητα να καλύψουν τα φοιτητικά τους έξοδα. Είναι άμεση ανάγκη για χτίσιμο νέων φοιτητικών εστιών. Ακούσαμε στη συνεδρίαση με τους φορείς ότι στην Κύπρο μέσα σε ένα χρόνο χτίστηκε εστία με 200 δωμάτια, με κόστος αντίστοιχο των ανακοινώσεων των ήδη υπαρχουσών φοιτητικών εστιών στην Αθήνα. Μπορεί κάποιος εκπρόσωπος της Κυβέρνησης να μας εξηγήσει πώς συμβαίνει αυτό μαθηματικά και αν δεν έχετε εξηγήσεις; Πάρτε τις κατασκευαστικές εταιρείες που έκαναν αυτές τις κατασκευές στην Κύπρο να μας φτιάξουν νέες εστίες εδώ, σε τιμές ανακαίνισης.

Επίσης, δεν μπορούμε πια να βλέπουμε τους φοιτητές να προσπαθούν να βρουν ένα δωμάτιο και να μένουν σε τρώγλες στις επαρχιακές πόλεις. Κάπως πρέπει να λυθεί αυτό το πρόβλημα και κάπως πρέπει να βάλετε όρια στα ενοίκια, ειδικά για τους φοιτητές. Σε κάθε περίπτωση αναλογιστείτε, πόσο κερδισμένος θα βγει ο εκάστοτε ιδιώτης και πόσο ο Έλληνας πολίτης, εφόσον μιλάμε για την κοινωνική πολιτική. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ τον κ. Μπιμπίλα. Έχουν ζητήσει το λόγο δύο συνάδελφοι βουλευτές και αρχικά ο κ. Κρητικός έχει το λόγο.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, ευχαριστώ. Κυρίες και κύριοι συνάδελφοι, έχουν ειπωθεί πάρα πολλά και έχει ξεδιπλωθεί αναλυτικά, από τους συναδέλφους στις προηγούμενες συνεδριάσεις, το νομοσχέδιο, το οποίο, βέβαια, ενισχύει την προσπάθεια της Κυβέρνησης να αντιμετωπίσει τη στεγαστική κρίση, μια κρίση τις συνέπειες τις οποίες καλούνται να αντιμετωπίσουν κυρίως νέοι άνθρωποι και οικογένειες και βέβαια, το μεγάλο δημογραφικό ζήτημα.

Δύο βασικά μέρη δομούν την νομοθετική πρωτοβουλία του Υπουργείου Κοινωνικής Συνοχής και Οικογένειας. Το ένα μέρος του νομοσχεδίου αφορά στην κοινωνική αντιπαροχή και την στεγαστική πολιτική. Η εύρεση στέγης εξελίσσεται σε πολύ δύσκολη εξίσωση, κυρίες και κύριοι συνάδελφοι, ειδικά για νέους και για ζευγάρια που θέλουν να ξεκινήσουν τη ζωή τους ή για οικογένειες με χαμηλά εισοδήματα. Το νομοσχέδιο εξελίσσει το «εργαλείο» της κοινωνικής αντιπαροχής. Το Ελληνικό Δημόσιο θα διαθέτει την αναξιοποίητη ακίνητη περιουσία του σε επενδυτές, οι οποίοι αναλαμβάνουν την ανέγερση σύγχρονων, ενεργειακά αποδοτικών και λειτουργικών κατοικιών και από τα νέα αυτά κτίρια, τουλάχιστον το 30% αποδίδεται στο Δημόσιο ως κοινωνικές κατοικίες που θα μισθώνονται σε δικαιούχους με αντικειμενικά, κοινωνικά και οικονομικά κριτήρια. Συγχρόνως, μετά τα 10 χρόνια, προβλέπεται η δυνατότητα μίσθωσης με δικαίωμα εξαγοράς, διευκολύνοντας έτσι τα ζευγάρια στη διαδικασία απόκτησης της πρώτης κατοικίας. Ρόλο διαχειριστή, ρόλο κεντρικού φορέα υλοποίησης της άνω διαδικασίας, αναλαμβάνει το Υπουργείο, μέσω βέβαια της νέας Γενικής Διεύθυνσης Δημογραφικής και Στεγαστικής Πολιτικής.

Στο μέρος Β΄ του νομοθετήματος, μια σειρά διατάξεων στοχεύει στη διαχείριση του δημογραφικού και την επίτευξη κοινωνικής συνοχής. Για πρώτη φορά αναγνωρίζεται ισοβίως η τριτεκνική ιδιότητα. Οι γονείς τριών παιδιών αναγνωρίζονται ως τρίτεκνοι ισοβίως και τα δικαιώματα αυτά που απορρέουν από αυτήν την ιδιότητα, επεκτείνονται και στα παιδιά τους μέχρι το 23ο έτος ή το 25ο έτος, εφόσον σπουδάζουν ή υπηρετούν τη θητεία τους. Επίσης, για παιδιά με αναπηρία άνω του 67%, τα δικαιώματα διατηρούνται ισοβίως, μια έμπρακτη αναγνώριση στην κατεύθυνση επέκτασης των δικαιωμάτων των ευάλωτων συμπολιτών μας. Έχει πολύ καλές διατάξεις στο νομοσχέδιο μας, με κοινωνικό πρόσωπο πρόσημο ξεκάθαρα. Σας καλώ, λοιπόν, να το στηρίξετε στην Ολομέλεια. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, το λόγο τώρα έχει η κυρία Σούκουλη.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ**: Σας ευχαριστώ πολύ, κύριε Πρόεδρε. Μετά και από τις σημαντικές εξαγγελίες του Πρωθυπουργού για την φορολογική ελάφρυνση των οικογενειών, αλλά και με τα μέτρα για τη στέγαση, δημιουργούμε ένα ισχυρό πλαίσιο για την αντιμετώπιση σημαντικών προβλημάτων της ελληνικής κοινωνίας, όπως είναι το δημογραφικό, αλλά και το υψηλό κόστος στη στέγαση.

Το σημερινό νομοσχέδιο αποτελεί εξίσου σημαντικό βήμα σε αυτόν τον διαρκή αγώνα που δεν επιτρέπει κανένα εφησυχασμό, τόσο με την κοινωνική αντιπαροχή, όπως ήδη εφαρμόζεται με επιτυχία και σε άλλα ευρωπαϊκά κράτη, όσο και με τη διά βίου αναγνώριση της τριτεκνίας ή την ίδρυση δομών βραχυχρόνιας φιλοξενίας. Όλα τα παραπάνω προσθέτουν όπλα στη φαρέτρα μας για την αντιμετώπιση αυτών των θεμάτων και για αυτό το λόγο κρίνονται ως απολύτως θετικά και αναγκαία. Ζήτησα τον λόγο, κύριε Πρόεδρε και κυρίες Υπουργοί, για να μοιραστώ μαζί σας κάποιες ερωτήσεις και προβληματισμούς που μου έθεσε το Σωματείο Ατόμων με Αναπηρία του νομού μου, του νομού Κορινθίας, σε συνάντηση που είχα μαζί τους εν όψει και του παρόντος νομοσχεδίου, ένα πραγματικά πολύ δραστήριο Σωματείο, με πάνω από 1.200 μέλη και πλούσια δράση.

Για τα Σωματεία, λοιπόν, στέγη, εκτός από την κατοικία τους ως οικογένεια, είναι και οι χώροι στους οποίους δραστηριοποιούνται, που επωμίζονται όλα τα έξοδα καθώς και το ενοίκιο και θα ήθελαν να δείτε εάν μπορεί να υπάρξει κάποια ευνοϊκή ρύθμιση και για τη δική τους περίπτωση για την αντιπαροχή ή ακόμα ακόμα και στο Πρόγραμμα της προσβασιμότητας για όλους, για αυτούς που ήδη έχουν είτε με ενοίκιο είτε με κάποιο δάνειο τον χώρο τους, εάν θα μπορούσαν να κάνουν τις απαραίτητες διαμορφώσεις που απαιτούνται για τα κτίρια όπου υπάρχουν μέσα τα άτομα με αναπηρία.

Μια ενημέρωση θα ήθελαν ακόμα και για τον Προσωπικό Βοηθό, σε ποια φάση βρισκόμαστε, γιατί πραγματικά ο Προσωπικός Βοηθός, έχετε πει και εσείς κυρία Υπουργέ πάρα πολλές φορές, αποτελεί μια ιδιαίτερη τομή και ελπίδα για χιλιάδες οικογένειες που αντιμετωπίζουν τέτοια ζητήματα. Θα ήθελαν, λοιπόν, να δούμε εάν μπορούμε στο μέλλον να δούμε έναν Βοηθό ως εργαζόμενο και σε αυτά τα γραφεία, γιατί σας λέω και πάλι και επιμένω ότι αυτά τα γραφεία για αυτούς είναι σπίτια τους είναι στέγες. Είναι εκεί πολλές ώρες μέσα στην ημέρα, συζητούν με πάρα πολλούς ανθρώπους είτε για ειδικά προβλήματα του κάθε ανθρώπου με αναπηρία που επισκέπτεται τον χώρο, είτε γενικά προβλήματα για την πάθηση και πραγματικά θεωρώ πολύ σημαντικό τον προβληματισμό τους, έτσι ώστε να βρίσκομαι στη θέση να σας το αναφέρω.

Παράλληλα, μου έθεσαν και τα ζητήματα προσβασιμότητας στη θάλασσα. Αυτό δεν αφορά το παρόν, αλλά αξίζει να το δείτε κάποια στιγμή στο μέλλον, γιατί πραγματικά η νομοθεσία έτσι όπως ισχύει για τους δήμους αφορά μόνο τις κατασκευές που γίνονται για να πάρουν την «μπλε σημαία» και κάνουν πρόχειρες κατασκευές και όχι αξιόπιστου τύπου, ώστε, τελικά, να μπορούν τα άτομα με αναπηρία να έχουν προσβασιμότητα στη θάλασσα όπως θα θέλαμε και όπως είναι και το ζητούμενο.

Ευχαριστώ πολύ και ελπίζω, πραγματικά, κύριε Πρόεδρε, το παρόν νομοσχέδιο να στηριχτεί χωρίς πολιτικές ιδεοληψίες, γιατί, πραγματικά, πιστεύω ότι θα δώσει πρακτικές λύσεις τόσο στο στεγαστικό ζήτημα όσο και στην καθημερινότητα πάρα πολλών συνανθρώπων μας. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε πολύ την κυρία Σούκουλη. Το λόγο έχει η κυρία Υπουργός.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Κυρίες και κύριοι συνάδελφοι, με την δεύτερη ανάγνωση του νομοσχεδίου μας, θα ήθελα να επιμείνω σημειακά σε 5 επιχειρήματα τα οποία άκουσα. Ξεκινώντας από όλη την κριτική και την κριτική την οποία ακούει η Κυβέρνηση για τα προγράμματα «ΣΠΙΤΙ ΜΟΥ Ι» και «ΣΠΙΤΙ ΜΟΥ ΙΙ». Την κριτική που ακούει και την άκουσε σήμερα ξανά στην Αίθουσα της Γερουσίας, ως προς την αποτελεσματικότητά τους, η οποία αρκετοί συνάδελφοι από κόμματα είπαν ότι είναι μηδενική, ως προς το ότι αυξάνουν τις τιμές και ως προς το ότι δεν ανοίγουν τα νέα σπίτια.

Στο πρώτο κομμάτι, στο κομμάτι τού ότι δεν είναι αποτελεσματικά, το «ΣΠΙΤΙ ΜΟΥ Ι», αγαπητέ κύριε συνάδελφε, ήταν στο 100% της απορρόφησής του. Τι σημαίνει αυτό; Ότι 10.000 συμπολίτες μας ήδη έχουν σπίτι με χαμηλότοκο δάνειο, οι τρίτεκνοι και πολύτεκνοι, δε, χωρίς επιτόκιο. Υπάρχει πλήρης επιδότηση επιτοκίου μέσω του «ΣΠΙΤΙ ΜΟΥ Ι».

Το «ΣΠΙΤΙ ΜΟΥ ΙΙ», το οποίο λειτουργεί ως συνέχεια του «ΣΠΙΤΙ ΜΟΥ Ι» και μάλιστα ως βελτιστοποιημένη συνέχεια του «ΣΠΙΤΙ ΜΟΥ Ι», καθώς αυτά που ακούσαμε από την αγορά, αυτά που ακούσαμε από τους δικαιούχους, τα ενσωματώσανε ώστε να το κάνουμε πιο ευέλικτο, πιο γρήγορο, διευρυμένο και εισοδηματικά και σε επίπεδο τετραγωνικών και σε καλύτερες χρονολογίες που κάποιος μπορεί να είναι δικαιούχος του «ΣΠΙΤΙ ΜΟΥ ΙΙ». Έρχεται μέσα σε έξι μήνες και έχει 60% απορρόφηση. Αυτό σημαίνει ότι αυτή τη στιγμή 11.000 συμπολίτες μας είναι ήδη επιλεγμένοι από τα πιστοληπτικά ιδρύματα για να πάρουν σπίτι συγκεκριμένο, το οποίο το έχουν βρει, όχι απλά για την πιστοληπτική τους ικανότητα, μέσα από το «ΣΠΙΤΙ ΜΟΥ ΙΙ».

Αυτή τη στιγμή, δηλαδή, που μιλάμε, όχι στο «θα», 21.000 συμπολίτες μας ήδη έχουν το σπίτι τους μέσα από το «ΣΠΙΤΙ ΜΟΥ Ι» και το «ΣΠΙΤΙ ΜΟΥ ΙΙ». Πού μας βγάζει αυτό; Βγάζει στο ότι κάθε φορά που βρίσκομαι εγώ και οι συνάδελφοί μου σε κάποιο μέσο μαζικής ενημέρωσης, να μας ρωτάνε πότε θα βγει το «ΣΠΙΤΙ ΜΟΥ ΙΙΙ». Δεν ρωτάει κανείς πότε θα βγει η συνέχεια, η δεύτερη μάλιστα συνέχεια ενός προγράμματος, όταν αυτό δεν είναι επιτυχημένο.

Οι άλλες δύο κριτικές πάνω σε αυτό, η μία λέει ότι το πρόγραμμα δεν άνοιξε νέα σπίτια. Η δεύτερη λέει ότι το πρόγραμμα αύξησε τις τιμές για τα ακίνητα τα οποία είναι εντός περιμέτρου vis-à-vis των ακινήτων που είναι εκτός περιμέτρου. Δύο έρευνες, αυτές που γνωρίζω τουλάχιστον εγώ και αυτές που γνωρίζουμε στην Κυβέρνηση, έχουν γίνει πάνω στο συγκεκριμένο οικονομικό αποτύπωμα του «ΣΠΙΤΙ ΜΟΥ Ι» και του «ΣΠΙΤΙ ΜΟΥ ΙΙ». Και τις δύο θα τις καταθέσω στα πρακτικά. Θα διαβάσω τα κομμάτια, τα οποία νομίζω είναι σχετικά και συνοπτικά και από τις δύο έρευνες.

Η πρώτη έρευνα από το Essex Business School δύο ακαδημαϊκών, οι οποίοι κατέχουν θέση εκεί, στο κομμάτι της περίληψής του διαβάζω, «τα ευρήματα για το πρόγραμμα «ΣΠΙΤΙ ΜΟΥ» δείχνουν ότι δεν συνδέεται με αύξηση της αξίας συναλλαγών για τις κατοικίες που πληρούν τα κριτήριά του». Ακόμη πιο συγκεκριμένα, παραθέτει και έναν πίνακα. Ο πίνακας 7 παρουσιάζει τα αποτελέσματα της οικονομετρικής εκτίμησης. Τα αποτελέσματα δεν δείχνουν θετική σχέση μεταξύ του προγράμματος και της αξίας συναλλαγών των κατοικιών που πληρούν τα κριτήρια του. Κατά την πλήρη χρονική περίοδο, καθώς και κατά τις ετήσιες υποπεριόδους, ο συντελεστής του «ΣΠΙΤΙ» δεν είναι στατιστικά σημαντικός, στο επίπεδο σημαντικότητας 1% ή και 5%. Την έρευνα, λοιπόν, αυτή από το Πανεπιστήμιο του Essex την καταθέτουμε στα πρακτικά.

Δεύτερη έρευνα αυτή του Οργανισμού ReDataset. Γράφει, λοιπόν, στο συνοπτικό της κομμάτι για την αύξηση της διαθεσιμότητας, «ο όγκος των ακινήτων που πληρούν τα κριτήρια του προγράμματος παραμένει σταθερός ή αυξάνεται ομαλά, κάτι που καταρρίπτει σενάρια μείωσης της διαθεσιμότητας λόγω του προγράμματος». Δεύτερο στοιχείο είναι η ευθυγράμμιση με την αγορά. «Η τάση στις τιμές των επιλέξιμων ακινήτων δεν αποκλίνουν από αυτές της συνολικής αγοράς, δείχνοντας ουδέτερη επίδραση του προγράμματος». Καταθέτω αυτές τις δύο μελέτες στα πρακτικά της Βουλής.

*(Στο σημείο αυτό η Υπουργός Κοινωνικής Συνοχής και Οικογένειας καταθέτει τις δύο μελέτες στη ]Γραμματεία της Επιτροπής)*

Δεύτερο σημείο, στο οποίο πραγματικά δεν μπορώ να καταλάβω πώς έχουμε αποκλίσεις ανάμεσα μας, γιατί και ο σκοπός από μόνος του είναι αυταπόδεικτα βοηθητικός στις οικογένειες, αλλά και το νομοθετικό του κομμάτι είναι αυταπόδεικτα περιττό να γίνεται πρωτογενώς και όχι δευτερογενώς.

Όσο αφορά τις βραχυχρόνιες δομές ΑμεΑ, υπάρχει πρόβλημα, καταλαβαίνω, από τους συναδέλφους, ως προς αυτά που ορίζονται στη δευτερογενή νομοθεσία και τον χαρακτήρα και τη φύση της εξουσιοδοτικής διάταξης, η οποία ορίζει πολύ παραπάνω από αυτά που έπρεπε στη δευτερογενή νομοθεσία. Ήταν υπερβολικά τα παραδείγματα τα οποία σας έδωσα εδώ, λέτε κυρία συνάδελφε, ως προς το Θεραπευτήριο Χρονίων Παθήσεων ή το Κέντρο Κοινωνικής Πρόνοιας Αττικής και τις συγκεκριμένες ειδικότητες που χρειάζονται. Σας λέω ότι δεν γίνεται να πρέπει να αλλάξει ο νόμος για να καταλαβαίνουμε ότι πια είναι παρωχημένο να χρειάζεσαι έναν κομμωτή σε ένα κέντρο κοινωνικής πρόνοιας.

Θα σας δώσω, λοιπόν, τα εξής παραδείγματα, γιατί σήμερα και εσείς αλλά και άλλοι συνάδελφοί μας, μάς είπαν ότι τουλάχιστον πρέπει να ορίζουμε το ελάχιστο προσωπικό στη πρωτογενή νομοθεσία. Όλες οι κοινωνικές δομές τις οποίες ρυθμίζει το Υπουργείο αυτό, όλες, είτε είναι παιδικής προστασίας, είτε είναι αναπηρίας, είτε είναι ηλικιωμένων, όλες ορίζουν την ελάχιστη στελέχωση στην δευτερογενή νομοθεσία. Συγκεκριμένα, γιατί έβαλα και τους Γενικούς μας, αλλά και τη νομική μου ομάδα, να ψάξουν συγκεκριμένα να αναφερθούμε σε αυτές.

Η δευτερογενής νομοθεσία ορίζει το ελάχιστο προσωπικό στους βρεφονηπιακούς σταθμούς σε εξουσιοδοτική το 2017. Στα κέντρα δημιουργικής απασχόλησης, σε εξουσιοδοτική το 2020. Στα κέντρα διημέρευσης και ημερήσιας φροντίδας των ατόμων με αναπηρία, σε εξουσιοδοτική το 1992. Στις στέγες υποστηριζόμενης διαβίωσης το 2019. Στα κέντρα αποκατάστασης και αποθεραπείας, ναι, είναι σε εξουσιοδοτική, η οποία ορίζει η δευτερογενής νομοθεσία το ελάχιστο προσωπικό, στα κέντρα αποκατάστασης και αποθεραπείας το 1993. Στη δε ΣΑ το ίδιο πράγμα γίνεται το 2007. Οπότε νομίζω ότι είτε είστε αμαθείς, είτε είστε κακόβουλοι, είτε και τα δύο.

Άκουσα από συνάδελφο ότι ένα άλλο πράγμα το οποίο δεν ορίζεται στις δομές βραχυχρόνιες φροντίδας είναι αν θα είναι δημόσιες ή αν θα παρέχονται υπηρεσίες σε αυτές και από νομικά πρόσωπα ιδιωτικού δικαίου. Κύριοι και κυρίες συνάδελφοι, εγώ είμαι υπερήφανη και για τη δουλειά των νομικών προσώπων ιδιωτικού δικαίου. Όλοι ξέρουμε ότι έχει δώσει στη χώρα μας και με κρατική βοήθεια και με κρατική χρηματοδότηση. Αλλά το πώς δουλεύουν τα Ν.Π.Ι.Δ., στο κομμάτι της αναπηρίας, η ΕΛΕΠΑΠ, η «Θεοτόκος», η «Παμμακάριστος», η «Πόρτα Ανοιχτή», έχουν κάνει σπουδαίο έργο και με τη βοήθεια της Πολιτείας, παρέχοντας υπηρεσίες στους συμπολίτες μας με αναπηρία, και ναι, και εκείνοι προφανώς θα μπορούν να φτιάχνουν δομές βραχυχρόνιες φροντίδες ατόμων με αναπηρία.

Τρίτο κομμάτι, δεν έχουμε, λέει, ολοκληρωμένο πρόγραμμα για τη στεγαστική πολιτική. Εγώ να πω ότι δεν βλέπετε τα μέτρα και τα 6 δισ., τα οποία περιγράφονται στο stegasi.gov.gr. Όμως, η Αξιωματική Αντιπολίτευση και αυτό που κατάφερα να βρω είναι ένα 11σέλιδο, το οποίο περιγράφεται στην ιστοσελίδα της, για τη στεγαστική πολιτική της Αξιωματικής Αντιπολίτευσης, δηλαδή τη στεγαστική πολιτική του ΠΑΣΟΚ. Αυτό, λοιπόν, το 11σέλιδο έχει 21 ερωτήσεις, οι οποίες περιγράφουν τις απαντήσεις που ο καθένας μας έχει για το πώς θα κάνει το ΠΑΣΟΚ τα πράγματα.

Λοιπόν, μέσα σε αυτές τις 21 ερωτήσεις στο 11σελιδο, το οποίο υποτίθεται ότι έχει όλη την αναλυτική πολιτική της Αξιωματικής Αντιπολίτευσης, δηλαδή του ΠΑΣΟΚ, δεν έχει μια απάντηση από τις 21 αυτές συνοπτικές. Γιατί σε 11 σελίδες δεν ξέρω γιατί δεν θέλατε να τις αναπτύξετε παραπάνω, πάντως δεν τις αναπτύσσετε παραπάνω. Δεν έχει μία ερώτηση η οποία να λέει πως θα καθιερωθεί το κοινωνικό μίσθωμα. Μας λέτε, μα, γιατί το βγάζετε σε υπουργική, δεν είναι σωστό. Παρ όλα αυτά, εσείς δεν μας εξηγείτε πως θα το κάνετε εσείς, από τη στιγμή που εμείς κακώς λέτε δεν το ορίζουμε στην πρωτογενή νομοθεσία.

Θέλω, λοιπόν, να καταθέσω την απουσία οποιασδήποτε εξειδικευμένης απάντησης από πλευράς ΠΑΣΟΚ και να πω και σε αυτό το σημείο, γιατί θεωρούσα ότι κάτι δεν καταλαβαίνω. Μπορεί αυτό που δεν καταλάβαινα να ήταν ότι δεν υπήρχαν οι πληροφορίες αυτές μέσα σε αυτό το 11σέλιδο. Όμως, το γραφείο μου κάλεσε, προς αποφυγή κάποιου λάθους ή παρανόησης, το γραφείο της Αξιωματικής Αντιπολίτευσης και είπαν ότι δεν έχουν να μας δώσουν παραπάνω. Οπότε, αυτό που υπάρχει διαθέσιμο και ακόμα και αν κατόπιν ερώτησης ζητήσαμε για παραπάνω πληροφορίες, αυτές δεν υπάρχουν, θα ήθελα και αυτό να το καταθέσω στα πρακτικά της σημερινής συνεδρίασης. Σας ευχαριστώ πολύ.

*(Στο σημείο αυτό η Υπουργός καταθέτει στη Γραμματεία της Επιτροπής έγγραφα, τα παρατίθενται συνημμένα στο τέλος του πρακτικού)*

Τέταρτο κομμάτι, το κομμάτι αυτό που συχνά επαναλαμβάνει ο ΣΥΡΙΖΑ. Ο ΣΥΡΙΖΑ άκουσα να επανέρχεται σε αυτό, σε κάθε συνεδρίαση των Επιτροπών. Πόσο, λέει, πάει η κατασκευή ανά τετραγωνικό μέτρο; Γιατί δεν έχουμε στο νόμο πόσο κοστίζει το τετραγωνικό μέτρο, το οποίο έχουμε στο μυαλό μας για το νομοσχέδιο αυτό; Εγώ δεν μπορώ να καταλάβω αν αυτή η επανάληψη τού πόσο κοστίζει το τετραγωνικό γίνεται αφελώς ή αν γίνεται αμαθώς; Δηλαδή, δεν είμαστε ούτε κατασκευαστική εταιρία, ούτε έχουμε προεπιλέξει κάποια κατασκευαστική εταιρεία για να πούμε «α, εμείς θα πάμε με αυτούς, με τόσο». Όχι. Οι τιμές και δη του κατασκευαστικού κλάδου, μεταβάλλονται και μεταβάλλονται βάσει των διεθνών εξελίξεων. Επίσης και πάνω από αυτό για αυτό το λόγο υπάρχουν οι διαγωνιστικές μειοδοτικές διαδικασίες. Δηλαδή, τι θα κάνουμε; Θα κάτσουμε να πούμε σήμερα ποια είναι η τιμή του μπετόν, ποια είναι η τιμή του χαλικιού, θα τη βάλουμε αυτή στο νόμο και δεν θα είναι αυτό προϊόν διαγωνιστικής διαδικασίας;

Πέμπτο και τελευταίο κομμάτι, περιγράψατε τη δική μου ομιλία στην προηγούμενη Επιτροπή ότι με περηφάνια επισήμανα ότι το Δημόσιο δεν θα έχει κάποιο κόστος από το κομμάτι της Κοινωνικής Αντιπαροχής, γιατί όλο το ποσό το έχει ιδιώτης. Όχι. Αυτό είναι λάθος, είναι λάθος συγκεκριμένα, αλλά είναι και οριζόντια λάθος. Γιατί από τη μία είναι σαφές ότι τα χιλιάδες διαμερίσματα τα οποία θα χτιστούν βάσει του άρθρου 32, δηλαδή βάσει των προγραμματικών συμφωνιών που θα γίνουν με το Υπουργείο Εθνικής Αμύνης –ο Πρωθυπουργός μας μάλιστα προχθές εξήγγειλε και τρία συγκεκριμένα στρατόπεδα, τα οποία θα προετοιμάσουν τις πρώτες κοινωνικές κατοικίες αμιγώς του Δημοσίου– αυτές θα γίνουν όχι με ιδιωτικά κονδύλια, θα γίνουν αμιγώς με κρατικούς ή και κοινοτικούς πόρους.

Δεύτερον, γιατί είναι οριζόντια λάθος αυτό: Γιατί ακόμα και στο κομμάτι της Κοινωνικής Αντιπαροχής που έρχεται για το ίδιο το κόστος της κατασκευής να το αναλάβει ο ιδιώτης, το κόστος των χιλιάδων διαμερισμάτων που θα δοθούν βάσει κοινωνικού μισθώματος θα το αναλάβει το Κράτος. Την απόκλιση, δηλαδή, μεταξύ αγοραίου μισθώματος και κοινωνικού μισθώματος, είναι κάτι την οποία θα αναλάβει και θα χρηματοδοτήσει για αυτά τα χιλιάδες διαμερίσματα το Κράτος.

Κυρίες και κύριοι συνάδελφοι, κλείνω. Για άλλη μια φορά στη δεύτερη ανάγνωση του νομοσχεδίου μας αυτού, σας καλώ να συνθέσουμε, παρά να διαιρέσουμε. Νομοθετούμε για τις Ελληνίδες και τους Έλληνες για να έχουν ένα σπίτι αξιοπρεπές και ένα σπίτι προσιτό, για να αυξήσουμε το στεγαστικό απόθεμα σε όλη τη Χώρα. Για να γκρεμίσουμε τα εμπόδια, διευκολύνοντας τις μεγάλες, τις τρίτεκνες οικογένειες, για να βοηθήσουμε τις οικογένειες που μεγαλώνουν στο σπίτι τους τα παιδιά με αναπηρία και θέλουν να έχουν μια δομή για το σαββατοκύριακο που αυτές μπορεί να φύγουν. Κυρίες και κύριοι συνάδελφοι, ελάτε μια φορά να συμφωνήσουμε στο απλό, στο βασικό, στο ανθρώπινο. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την κυρία Υπουργό. Κυρίες και κύριοι συνάδελφοι, στο σημείο αυτό, ολοκληρώθηκε η συζήτηση επί του σχεδίου νόμου του Υπουργείου Κοινωνικής Συνοχής και Οικογένειας με τίτλο «Κοινωνική αντιπαροχή, κοινωνική μίσθωση, τριτεκνική ιδιότητα και άλλες διατάξεις».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής.

Η Εισηγήτρια της Πλειοψηφίας εισηγήθηκε την ψήφιση του ανωτέρω σχεδίου νόμου.

Η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑ-ΠΡΟΟΔΕΥΤΙΚΗ ΣΥΜΜΑΧΙΑ», η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» και η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ» το καταψήφισαν.

Ενώ η Εισηγήτρια της Μειοψηφίας, η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ», ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ "ΝΙΚΗ"» και ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» επιφυλάχθηκαν για την τελική τοποθέτησή τους κατά τη συζήτηση του σχεδίου νόμου στη Βουλή.

Στο σημείο αυτό, ερωτάται η Επιτροπή, γίνονται δεκτά τα άρθρα 1έως 34 του σχεδίου νόμου;

**ΠΟΛΛΟΙ ΒΟΥΛΕΥΤΕΣ**: Δεκτά, δεκτά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Τα άρθρα 1 έως 34 γίνονται δεκτά, ως έχουν κατά πλειοψηφία.

Ερωτάται η Επιτροπή, γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Γίνεται δεκτό, κατά πλειοψηφία.

Τέλος, ερωτάται η Επιτροπή εάν το ανωτέρω σχέδιο νόμου γίνεται δεκτό και στο σύνολό του;

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Γίνεται δεκτό, κατά πλειοψηφία.

Συνεπώς, το ως άνω σχέδιο νόμου του Υπουργείου Κοινωνικής Συνοχής και Οικογένειας γίνεται δεκτό, επί της αρχής, επί των άρθρων και στο σύνολό του, ως έχει, κατά πλειοψηφία.

Η συνεδρίαση της Ολομέλειας θα πραγματοποιηθεί αύριο το πρωί. Ολοκληρώθηκε η συζήτηση.

Στο σημείο αυτό έγινε η γ΄ ανάγνωση των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Λυτρίβη Ιωάννα, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Θωμαΐδα (Τζίνα), Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπασωτηρίου Σταύρος, Ρουσσόπουλος Θεόδωρος, Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παππάς Πέτρος, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Δάγκα Παρασκευή (Βιβή), Δελής Ιωάννης, Συντυχάκης Εμμανουήλ, Κτενά Αφροδίτη, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Κεφαλά Γεωργία (Τζώρτζια), Μπιμπίλας Σπυρίδων, Ασπιώτης Γεώργιος, Λινού Αθηνά, Μπαράν Μπουρχάν, Παπαδόπουλος Νικόλαος και Φλώρος Κωνσταντίνος.

Τέλος και περί ώρα 18.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΓΕΩΡΓΙΟΣ ΣΤΥΛΙΟΣ ΜΑΡΙΑ – ΝΕΦΕΛΗ ΧΑΤΖΗΙΩΑΝΝΙΔΟΥ**